text:
Ngo tuzasabe Kagame yiyamamarize manda ya 3 , ngo niwe wenyine ushoboye kuyobora iki gihugu da ! Aba Bepiskopi biteguye guha umugisha aya manyanga ?
Niga mu Seminari nkuru ya Kabgayi. Mpisemo kunyuza iyi nkuru ku kinyamakuru cyanyu Umuhanuzi kuko mbona nta kundi navuga ikintu gikomeye kiremereye imitima y’abaseminari benshi, kandi nkaba nzi neza kumuha Abanyarwanda bose ijambo .
Nifuzaga kwiha Imana mbikuye ku mutima, nkaba umusaserdoti wita ku bakene kandi ufatanya n’abandi kurwanya akarengane. Koko rero nanga cyane akarengane kagirirwa rubanda rugufi , akaba ari nayo mpamvu nifuza kuba umupadiri ngo nzabe hafi y’abaturage, nsangire nabo imibereho yabo iruhije muri iki gihe. Nyamara ntangiye gucika intege bikomeye kubera imikino ya politiki y’ikinyoma, abayobozi bacu basa n’abashaka kuducengezamo !
Muri iyi minsi twahuye n’ikibazo cy’urucantege. Kuva Padiri mukuru wacu, Nyakubahwa Vedaste Kayisabe, yagirwa umuyobozi wa Seminari nkuru ya Kabgayi, uru rugo rwahindutse urujya n’uruza rw’abategetsi bakuru ba FPR! Wagira ahari ngo hano ni muri Minisiteri cyangwa muri Caserne y’abasilikari b’Inkotanyi ! Haba ku manywa ndetse na ninjoro, hano hahora urujya n’uruza rw’abantu bo muri FPR, hagahora amanama n’utunamanama by’urudaca, ibiyavugirwamo byose ntitubimenya. Icyakora iyo twiherereye twongorerana, usanga benshi dutewe impungenge n’ibibera hano. Dufite ubwoba bwinshi ariko dufite n’agahinda gakomeye kuko tubona formation yo kwiha Imana twaje gushaka atariyo ishishikaje umuyobozi wacu, padiri Kayisabe Vedaste. Akorera FPR ubutagoheka, niyo ahumeka, wagira ahari ngo nibyo Kiliziya yamutumye, mbese njye sinzi niba acyemera n’Imana ! Nabanje kugira ngo ninjye njyenyine ubangamiwe n’icyo kibazo ariko naje gusanga hari abaseminari bagenzi banjye barushishejo kubabazwa n’ibyo babona hano.
Nk’uko twabikekaga, ejobundi abo bayobozi ba FPR bajyaga baza hano rwihishwa, baje habona, baradukoranya maze batubwira bimwe mu by’ingenzi biba bibagenza ! Iyo nama badukoresheje ngo yari igamije kutugezaho gahunda za guverinoma!
Gusa abafataga ijambo bose batuganirira bagarukaga mu kutwumvishako turi muri bamwe mu banyabwenge b’igihugu, ko kandi Perezida Kagame na we atwemera ndetse ngo akaba yifuza kuzadusura vuba aha !
Bati rero ni nawo mwanya muzaba mubonye wo kumubaza ibibazo byanyu ariko kandi “ntimuzibagirwe kuzamusaba ko yakongera akiyamamariza manda ya 3, dore niwe wenyine u Rwanda rukesha amahoro kandi namwe muri bakuru ! FPR niyo yonyine ishoboye kutugeza kuri ibi byiza mubona, twizereko mwese muri abanyamuryango ba FPR? “
Muri iyo nama !
Ubwo rero dutegereje ko na Perezida Kagame adusura, noneho abayobozi bacu bakaturaganza imbere , tugakubita ibipfukamiro hasi tuti “mubyeyi wacu Perezida Kagame, ni wowe Mana yacu, utariho ntitwabaho , ni wowe utuma inka zikamwa, ababyeyi bakabyara, imvura ikagwa, imyaka ikabona kwera, utariho u Rwanda ntirwabaho….”. Ngiyo imyitozo turimo, turangajwe imbere na Padiri Vedaste Kayisabe ! Muri iki gihugu ibintu bigeze iwa Ndabaga !
Nyamara ubu bucakara nibwo tutagishoboye kwemera ! Niba ari ngombwa ko twinjira mu mashyaka ya politiki , nibatureke tuzihitiremo buri wese iryo ashaka ! None se baratureba bakabona ko turi abana b’ibitambabuga (Mineurs) batazi icyatsi n’ururo , bagomba gutoranyirizwa ishyaka bayoboka ? Sinari nzi ko Abihayimana bashobora kujijwa bigeze aha : ubu se baratekereza ko akarengane FPR-Inkotanyi ikorera ababyeyi bacu n’abavandimwe bacu kadushimisha ? Nimusibize amerwe mu isaho.
Padiri Kayisabe Vedaste (mu ikanzu), Recteur wa Seminari nkuru ya Kabgayi.
Niyo mpamvu dutinyutse gutera aka kamo dusaba Abepiskopi bacu ngo bihutire gusuzuma iki kibazo mu maguru mashya, bagire icyo bakora hato tutazatera hejuru, ibintu bikaba bibi cyane. Ibi bikorwa byo kuducunaguza no gushaka kuturindagiza nibikomeza, bashobora kuzajya kurabukwa bagasanga abaseminari barenze 1/2 twarangije gufunga utwangushye, tukisubirira iwacu ! Nibategereze gato bazabona ibisumba ibyo .
Bityo rero, niba hari Abepiskopi bacu bashyigikiye iyi gahunda ya FPR bari gushaka kuducengezamo , bazahaguruke bajye i Kigali bibwirire Perezida Kagame ko ari we Mana yabo n’Umuremyi wabo , ariko bareke kutwitwaza twebwe abaseminari , ntabwo ari FPR twaje gushaka mu seminari, FPR si yo Mana duteganya kwegurira ubuzima bwacu .
Amakuru yacu yari ayo, iyi nkuru nimuyitambutsa, tuzabagezaho ibizakurikiraho.
Imana irinde igihugu cyacu.
Fratri Jean.
Twese tuti “iiiiii” !
Ngayo nguko !
HYPERLINK « http://kilinda@yahoo.fr » t « _blank » kalinda (vendredi, 15 mars 2013 16:54)
NTABWO ARI PADIRI TOMASI WENYINE WEMERA YUKO GENOCIDE YATEGUWE NA KAGAME NA FPR AHUBWO HARIMO N’ABATUTSI BENSHI BABYEMERA GUSA NUKO FPR IRI KU BUTEGETSI NTA HANTU BYATAMBUKIRA MUZAREBE ABAGERAGEJE BOSE KUBIVUGA KU MUGARAGARO NKA MADAME INGABIRE FPR IHITA IGUFATA UMUNWA.
BILL CLINTON NAWE YABYEMEJE KANDI MBERE YUKO APFA BYOSE AZABISUKA HANZE CONSCIENCE YE ITANGIYE KUMUCIRA URUBANZA KUBERA YUKO ARIWE WATANZE ORDRE YO GUHANURA INDEGE.
ESE MBERE YUKO FPR ITERA ABATUTSI BARI BABAYE IKI MU RWANDA? SIMVUZE YUKO BARIHO NEZA NKUKO ABAHUTU BATARIHO NEZA KU NGOMA YA FPR. FPR NA KAGAME NIBO FPUNDO RYA GENOCIDE Y’ABATUTSI IBYO BAKORERA ABAHUTU NI UGUHISHIRA UBUGOME BWABO BW’INSHIRA!!


c: text/html

text:
Abasomyi barabaza Éditions La Pagaie impamvu yemeye gusohora igitabo cya Hassan Ngeze
RWANDA : IGICUMBI CY’IKINYOMA
Ngeze Hassan, 344 pages, euros 20€
EDITIONS LA PAGAIE
Email: lapagaie@rwandatheque.com / editionslapagaie@yahoo.fr
Muri iyi minsi, abasomyi benshi batwoherereje ibibazo n’impungenge batewe n’igitabo gishya cyanditswe na Hassan Ngeze uri muri gereza ya TPIR azira icyaha cya jenoside no gutangaza inkuru zihamagarira jenoside. Icyo gitabo cyitwa « RWANDA : IGICUMBI CY’IKINYOMA » (amapaji 344) muri Editions la Pagaie isanzwe ifasha abanditsi gusohora ibitabo ku mateka y’u Rwanda. Tubagejejeho bimwe mu bibazo babajije ubuyobozi bw’icyo kigo :
________________________________
Ikibazo cya mbere
Ngeze Hassan ni muntu ki ?
________________________________
Igisubizo cya Ed. LPG : Hassan Ngeze ni umunyarwanda ukomoka ku Gisenyi. Yavutse muri I958. Mbere y’intambara yashojwe na FPR mu kwa cumi 1990, Ngeze yabaye umwe mu banditsi b’ikinyamakuru Kanguka cyari cyarashinzwe na Valens Kajeguhakwa. Niwe wari uhagarariye Kanguka ku Gisenyi ashinzwe kuyikwirakwiza mu karere. Yaje kutumvikana na Valens Kajeguhakwa ahita ashinga ikinyamakuru Kangura yabereye umwanditsi mukuru kugera muli 1994. Mu rwego rw’amashyaka, yabanje kuba umurwanashyaka wa MRND, aza kuvamo ajya mw’ishyaka CDR. Nyuma ya jenoside Ngeze yahungiye mu mahanga, aza gufatirwa muri Kenya muri 1997, ahita yoherezwa Arusha mu rukiko mpuzamahanga. Ubuzima bwe muri jenoside na nyuma yayo muzabusanga mu gitabo cye « RWANDA : IGICUMBI CY’IKINYOMA » (amapaji 344).
________________________________
Ko bizwi ko Ngeze afungiwe kuba yarakoze jenoside, kumufasha gusohora igitabo si ugupfobya jenoside ?
________________________________
Igisubizo cya Ed. LPG : Ibi turabimenyereye, ariko ntitugomba kwitiranya ururo n’urumamfu.
Icyambere : Ngeze nubwo afunze, aracyafite uburenganzira bwe nk’ikiremwamntu. Ntafite uburenganzira bwo kuza no kujya aho ashatse, ariko afite uburenganzira bwo kugira ibitekerezo yihariye n’ubwo kubitangaza. Bipfa kuba bitanyuranyije n’amategeko kandi ntawe bibangamiye. Mu rwego ry’ibyo yarezwe, igitabo cya Ngeze ntigihakana jenoside yabaye mu Rwanda ahubwo gitanga ibimenyetso byinshi simusiga. Iyo dusanga Ngeze apfobya jenoside ntitwari kwemera gusohora igitabo cye. Tubisubiremo ariko, kuvuga ko FPR-Inkotanyi zishe abanyarwanda bo mu bwoko bw’abahutu si ugupfobya jenoside y’abatutsi, nkuko kuvuga ko abayobozi b’abahutu bakoze jenoside y’abatutsi bitavuga guhakana ubwicanyi bwakorewe abahutu. Ntitukitiranye ururo n’urumamfu.
Icya kabiri : Ngeze siwe wenyine ufungiwe cyangwa wakoze icyaha cya jenoside n’ibindi byaha bijyanye nayo. Mu myaka ishize, hari abafungwa basohoye ibitabo bari muri gereza ya Arusha cyangwa ahandi bafungiye. Nta gitangaje rero kubona na Ngeze yandika, nubwo we atigeze aba ministre cyangwa igikomerezwa muri politike.
Icya gatatu : mu Rwanda abafungiwe jenoside bahabwa ijambo, bagaca kuri radio no kuli TV.
Icya kane : hari benshi bishe abanyarwanda ibihumbi amagana n’amagana bihishe mu butegetsi bw’u Rwanda rw’ubu, haba mu buyobozi bwa politike cyangwa mu gisirikare. Buri munsi tubumva kuri radiyo tukababona kuri televiziyo, kandi ntawigeze asaba ko batazongera kuvuga cyangwa kwandika.
________________________________
Ni iki gishya kizanywe n’igitabo cya Ngeze ?
________________________________
Igisubizo cya Ed. LPG : Ubundi koko buri gitabo kiba gifite igishya kizanira abasomyi. Naho ubundi ntacyo kiba kimaze. Tugarutse ku gitabo « RWANDA : IGICUMBI CY’IKINYOMA » gisobanura amateka y’u Rwanda cyane cyane mugihe cy’intambara yo muli 1990-1994, twavuga ibintu bihita bigaragara ku muntu wese utangiye kugisoma : Igishya cya mbere gikomeye ni ururimi cyanditsemo: abanyarwanda bamenyereye ibitabo byanditswe n’intiti zaminuje mu gifransa cyangwa mu cyongereza. Igitabo cya Ngeze cyo cyanditse mu Kinyarwanda gisanzwe, gisomeka neza kandi umuntu wese yumva atavunitse. Kuba iki gitabo cyanditse mu Kinyarwanda ni akarusho kuko abanyarwanda bose bazi gusoma bashobora kugisoma batagombye kwitabaza abazi indimi z’amahanga.
Iki gitabo kirangwa no « gutinyuka ». Ngeze avuga ibyo atekereza atajendeka. Nubwo bitoroshye, twe dusanga Ngeze yaragerageje kutabogama, kuko avuga ibyiza n’ibibi byakozwe ku mpande zose.
________________________________
Uretse gutinyuka no kuba cyanditse mu Kinyarwanda se, ibindi Ngeze avugamo ni ibiki ?
________________________________
Igisubizo cya Ed. LPG : Tubanje kwisegura kuko ntawavuga ibiri mu gitabo byose ngo abirangize muri iki kiganiro muduhaye. Muri make, Hassan Ngeze agaruka ku bintu byinshi byabaye mu gihugu cyacu. Ngeze yemeza ko ibyo avuga hafi ya byose yabihagazeho cyangwa yabigizemo uruhare, ko yamenyaga byinshi byabaga bitegurwa, bigiye gukorwa, bimwe akabitangaza uko yabyumvaga cyangwa mu buryo abamukoreshaga bamusabaga kubyandika.
Ingero: atanga ubuhamya bw’uko yabonye iyicwa ry’abanyapolitike biciwe muri gereza ya Ruhengeri nyuma ya kudeta yo muli 1973, agasobanura uko yakoranye na Valens Kajeguhakwa n’ubucuti bari bafitanye, uruhare yagize mu gutabara abatutsi muli jenoside, abategetsi bakomeye bamukoreshaga kugira ngo yanduze abarwanyaga ubutegetsi bwa Habyarimana, ukuntu yamenye ko prezida Melchior Ndadaye agiye kwicwa n’ukuntu yagiye kumuburira bikaba iby’ubusa, uko yamenye ko Habyarimana agiye kwicwa akabyandika muli Kangura n’ingaruka byamuteye, uko yagiye mu manama y’ishingwa rya FPR I Sacramento muli Amerika, n’ibindi byinshi.
Mu gitabo cye, harimo n’ibiganiro yagiranye n’abantu banyuranye bari mu butegetsi bwa Habyarimana n’ubwa FPR, abasaba kumufasha gusobanura uruhari rwabo mu ntambara no mu mahano yabaye mu Rwanda.
________________________________
Ikibazo cyoherejwe n'umusomyi uvuga ko ari umucikacumu w’umututsi :
Ko tuzi ko mu nyandiko ze zose Ngeze yagaragazaga ko yanga abatutsi urunuka, nk’amategeko cumi y’abahutu yasohoye muri Kangura, ni kuki mwemeye guha Ngeze ijambo kandi muzi ibibi yakoze ?
________________________________
Igisubizo cya Ed. LPG : Amategeko cumi y’abahutu, ndetse n’andi mategeko yasohoye yitwaga amategeko 19 y’abatutsi, yagize uruhari rukomeye mu gukurura inzangano hagati y’amoko y’abahutu n’abatutsi mu Rwanda. Birababaje kubona abantu bagenda bakicara bagacura ibintu bibi nk’ibiri mur’ayo mategeko. Mu gitabo cye Hassan Ngeze ayagarukaho, agatanga ibisubizo n’ibisobanuro ku bibazo abanyarwanda tumaze imyaka twibaza. Ngeze asobanura neza imvo n’imvano y’ariya mategeko yakoze ishyano. Avuga abayanditse, aho yaturutse, uko yayabonye, abayamugejejeho, impamvu yemeye kuyatangaza, n’icapiro byakorewemo. Ntacyo ahisha kuko avuga n’amazina y’abayamuzaniye ngo ayatangaze. Abo bantu hafi ya bose bariho, bivuga ko niba ababeshyera bazamuvuguruza. Amategeko nuko abiteganya. Kandi ninako amateka y’igihugu yandikwa. Bamwe mubo avuga barafunganywe, kandi avuga ko yabanje kubamenyesha ko agiye kubyandika mu gitabo cye. Abandi bari hanze. Bamwe bari mu butegetsi bwa FPR mu Rwanda, abandi ni impunzi mu mahanga.
Muri make rero, twe dusanga ahubwo kiriya gitabo gifitiye abanyarwanda akamaro kuko kibamara amatsiko kuri byinshi, kikibaha n’ibisubizo kubyo bamaze igihe kirekire bibaza ku cyiswe amategeko cumi y’abahutu n’amategeko 19 y’abatutsi.
________________________________
Ikibazo twabajijwe n’umusomyi wiyita ko avugira abahutu :
Birazwi ko Ngeze yakoreraga Habyarimana ariko agakorera n’Inkotanyi, mfite impungenge ko mu gitabo cye Ngeze agenzwa no kumena amabanga y’abahutu bityo akaba afasha Kagame atabizi cyangwa baramuguze ngo ashyigikire Kagame.
________________________________
Igisubizo cya Ed. LPG : Twe muri Editions la Pagaie ayo mabanga witirira abahutu ntayo tuzi. Abafite amabanga abareba bitirira abahutu bazamunyomoze nibasanga yarengereye. Niyo demokrasi.
Iki kibazo twakibajije nyirubwite adusubiza ko nta mabanga abahutu bamubikije, ko ibyo yandika ari ibishobora gufasha abakiri bato bo mu moko yose, kugira ngo batazagwa mu mutego nkuwo Ngeze n’urungano rwe baguyemo. Iki kintu akigarukaho kenshi mu gitabo cye. Ngeze akomeza avuga ko nta bitekerezo cyangwa amabanga abahutu basangiye, ko buri muntu cyangwa buri muhutu afite ubuzima bwe n’ibitekerezo bye agomba kubazwa ku giti cye atitwaje ubwoko akomokamo. Ati « niyo mibonere yanjye y’ubu kuko kera nibeshyaga » !
________________________________
Ese mubona Ngeze yarumvise ko ashobora kuba yaribeshye akaba yicuza?
_______________________________
Igisubizo cya Ed. LPG : Mu gitabo cye « RWANDA : IGICUMBI CY’IKINYOMA », Hassan Ngeze agaruka kuri iyo ngingo birambuye. Biragaragara ko yicuza ibyinshi yakoze, akababazwa cyane no kuba yarakoreshejwe n’abantu bari bifitiye inshingano zabo na gahunda za politike, we akemera kuba igikoresho cy’ibibi. By’umwihariko, Ngeze abwira cyane cyane urubyiruko ukuntu rugomba kwirinda kuba igikoresho cy’abapolitisiye babakurura babajyana mu bintu bimunga ubumwe bw’abanyarwanda. Yiheraho agatanga urugero rw’amakosa akomeye abategetsi bakomeye bamukoresheje, cyane cyane bamusaba kwandika ibitoteza abatutsi n’abatavuga rumwe n’ishyaka ryari ku butegetsi. Ngeze avuga ko bamwe mu bamushutse bibereye mu butegetsi bw’u Rwanda cyangwa mu mahanga aho bigira ba nyoni nyinshi kandi bari mu bahekuye u Rwanda.
Ibikubiye mu mapaji 344 y’iki gitabo ntawabivuga byose mu magambo make ngo abirangize. Ibisigaye abasomyi bazabisanga muri iki gitabo abagisomye bose bemeza ko gifite inyongera (valeur ajoutée) ifatika.
Ntitwarangiza na none tutibukije ko inyandiko n’ibitekerezo bikubiye mu gitabo « RWANDA : IGICUMBI CY’IKINYOMA » ari iby'umwanditsi wacyo Hassan Ngeze. Niwe wenyine ugomba gukurikiranwa mu gihe igitabo cye cyabangamira inyungu z’umuntu uwo ariwe wese, n'ingaruka mbi zose zagiturukaho niwe wazibazwa.
Abifuza kwimara amatsiko no kumenya amateka ahishe muri iki gitabo tubabwira iki !
Uburyo bworoshye bwo kukigura :
- Kwandikira Editions la Pagaie ubicishije kuli email lapagaie@rwandatheque.com cyangwa editionslapgaie@yahoo.fr
- Kujya kuli website www.rwandatheque.com aho ushobora kukigura ukoresheje compte Paypal cyangwa carte bancaire, na virement bancaire
- Igitabo « RWANDA : IGICUMBI CY’IKINYOMA » kigura euros 20€ nta yandi yiyongereyeho. Editions la Pagaie niyo yishyura igiciro cya posita aho waba utuye hose kw’isi, haba mu Rwanda, mu bindi bihugu by’Afurika, i Burayi, Aziya no muri Amerika/Canada.
http://www.france-rwanda.info/2015/12/hassan-ngeze-agiye-gusohora-igitabo-yise-rwanda-igicumbi-cy-ikinyoma.html
http://www.france-rwanda.info/2016/01/bwana-michel-niyibizi-ari-mu-ba-mbere-basomye-igitabo-cya-hassan-ngeze-aratubwira-icyo-agitekerezaho.html
http://www.france-rwanda.info/2015/12/rwanda-igicumbi-cy-ikinyoma.html

robotstxt: allowed

filter: keep


text:
Fiston avuze uko yagiranye ikiganiro na Sine bityo asobanukirwa impamvu urubyiruko rukwiye gukora imibonano mpuzabitsinda ikingiye. Ntucikwe n’agace ka 4 ka serie ya 8 ya Ni Nyampinga Sakwe kanda hano wiyumvire.
"Ibya Valentine na Fisto bikomeje kudasobanuka, Valentine ahisemo kubwira Tesi ko Fisito afite amarangamutima yo kuryamana na we. Tesi abwiye valentina ko ari ibisanzwe kugira amarangamutima nkayo iyo ukunda umuntu! Ese Valentine azabyumva? Niba waracikanwe n’agace ka 2 ka Ninyampinga sakwe seri ya 8. Kanda hano wumve!
Fiston abwiye Valentine ko amurota bakora sex, Valentine biramutunguye maze yibaza icyo bivuze k’umubano wabo. Ese arabyitwaramo ate? Gaju ari gutsindwa mu ishuri bitewe nuko yamaze igihe kinini mu rugo atiga, gusa yizeye ko azongera agasubira k’umurongo. Ese bizamushobokera? Ntucikwe n’agace ka 1 ka seri ya 8 ya Ni Nyampinga Sakwe. Kanda hano wiyumvire.


text:
Si abanyamahanga gusa batazi uko icyayi gihingwa kugeza gisaruwe kikagezwa mu ruganda, kigatunganywa kikoherezwa ku isoko, hari n’Abanyarwanda batabisobanukiwe.
Mu kiganiro Umunyamakuru Karirima Ngarambe yagiranye n’Umuyobozi Mukuru w’Uruganda rw’Icyayi rwa Kitabi, Kanyesigye Emmanuel, yasobanuye byimbitse inzira icy’u Rwanda kinyuzwamo kuva mu murima gisarurwa kugeza kigeze ku isoko ry’ibwotamasimbi.
Kanyesigye yagize ati “Icyayi gihera mu murima tugitera nk’ibindi bihingwa byose ariko na none kikagera igihe cyo gusoromwa. Hari amababi asoromwa, aba ari abiri n’umwumba.”
Hakurikiraho kucyohereza mu ruganda hifashishijwe imodoka zikigeza aho cyakirirwa, hakaba hari imashini igitwara mu mifuka ikagishyira ku bitanda. Aho ni ho cyumukirizwa kugira ngo gihonge maze gisekurwe cyavuyemo amazi.
Ati “Tugisekura ari umuhonge kugira ngo kivemo cya cyayi cyiza dushaka.”
Iyo kimaze gusekurwa cyoherezwa mu mashini igisya kikanoga, hagakurikiraho kugishyira mu yindi igikorera “fermentation” kigahindura ibara kiva mu cyatsi kibisi kigasa n’umuringa kubera “oxydation” iba yabayeho bitewe n’imiyaga ikoreshwa.
Iyo ibyo birangiye gishyirwa mu yindi mashini irimo ubushyuhe bwinshi ikacyumisha kigasohoka cyabaye umukara.
Kanyesigye yakomeje ati “Gisohokamo ari icyayi kizima nta dukoko, ari cya cyayi dushaka.”
Ntibirangirira aho kuko uwo muyobozi yasobanuye ko cyongera kigashyirwa mu mashini zigitoranya kigashyirwa mu byiciro bitandukanye. Ni uburyo busa no kuyungurura ibitanoze bikajya ku ruhande, igiseye neza kikajya ukwacyo ndetse n’ibitanoze neza bikajya ku rundi ruhande.
Icyo giseye neza kiza mu byiciro bine bitandukanye, hakabona gusohoka ibyo bitameze neza.
Nyuma yaho haza kugishyira mu mifuka buri wose wandikwaho icyiciro cy’icyayi kirimo (niba ari icya mbere, kabiri, gatatu cyangwa kane), ubundi kikoherezwa ku isoko.
Isoko rinini ry’icyayi riri mu mahanga
Kanyesigye yatangaje ko nubwo hari icyayi kijyanwa ku isoko mu Rwanda ariko isoko rigari barifite mu mahanga. Mu mamurikagurisha atandukanye y’i Burayi cyagaragaye kenshi ndetse kikagaragarizwa urukundo.
Ati “Isoko dufite ni irya Mombasa muri Kenya, aho duhurira n’ibindi bihugu bitandukanye byo mu Karere. Imodoka ziraza zikagifata hano zikakijyana i Mombasa ku isoko. Haba izamurwa ry’ibiciro [auction] rifite iminsi riberaho, tukagurisha mu madolari hanyuma akagaruka mu gihugu akaba ari yo atugirira akamaro, ari na yo dushaka cyane.”
Ayo madovize ni yo aheraho agaragaza ko gifatiye runini Abaturarwanda kuko iyo aje bituma n’abahinzi bacyo bishyurwa ku giciro cyiza na bo bakongera kugihinga bishimye ndetse ubuzima bwabo bugahinduka.
Yavuze ko abahinzi bamaze gukunda icyayi kubera uko cyabahinduriye ubuzima, bijyanye n’amabwiriza yashyizweho n’Ikigo cy’Igihugu gishinzwe guteza imbere ibikomoka ku buhinzi (NAEB) agena ibiciro bakwiye kwishyurwaho.
Ati “Uhinze icyayi cyinshi, akagemura cyinshi abona amafaranga menshi ugasanga abahinzi barishimye kuko babona amafaranga yo kwishyurira abana babo amashuri, ayo kubatunga n’ubuzima ukabona ko bwahindutse kandi nabo barabyivugira.”
“Ntibigarukira aho ngaho gusa kuko nk’abahinzi b’icyayi bagiye bibumbira mu makoperative. […] Koperative dukorana y’abahinzi b’icyayi ntabwo ari ukuvuga ngo turakibagurira gusa ahubwo baba bafite n’imigabane mu ruganda. Iyo umwaka urangiye rwungutse ni ukuvuga ko babonamo inyungu bagabanaho.”
Kanyesigye yagaragaje kandi ko hari n’ibindi bikorwa uruganda rukorera abaturiye hafi yarwo n’abafite aho bahuriye na rwo bihindura imibereho myiza yabo.
Ati “Nk’Uruganda rwa Kitabi rwahaye amazi abaturage begereye hafi yarwo. Hari n’abo usanga batifashije atari n’abahinzi wenda rukabafasha cyane cyane abarokotse Jenoside n’abadafite inka. Uru ruganda rwagize uruhare mu gutanga inka kuri bo, ibyo bigahindura ubuzima bwabo kuko babona ifumbire n’amata.”
“Hari no kubakira abatishoboye bakabona amazu. Ibyo tubikorera n’abandi badakorera muri uru ruganda ari uburyo bwo gufasha gahunda za Leta. Tunafasha abakozi bo muri uru ruganda, abaturage bo muri uyu murenge n’abo mu yindi bituranye, kwishyura mituweli cyangwa tukanayibaha ku buryo biborohera kwivuza.”
Uruganda rwa Kitabi ruherereye mu Karere ka Nyamagabe ho mu Ntara y’Amajyepfo rukoresha abakozi bahembwa basaga ibihumbi bibiri. Rwatangijwe n’Abazungu mu myaka ya 1978 ari urwa Leta, mu 2009 rujya mu maboko y’Abikorera.


text:
Minisiteri y’uburezi mu Rwanda, MINEDUC, yabisobanuye kuri uyu wa Mbere tariki 04 Ukwakira 2021, ubwo yatangazaga amanota y’ibizamini byashoje amashuri abanza n’ayisumbuye mu cyiciro cya mbere muri uyu mwaka wa 2021.
MINEDUC ivuga ko Mu banyeshuri 251,906 bakoze ikizami gisoza amashuri abanza, abangana na 44,176 bahwanye na 17.5% bazasubira aho bigaga mu mwaka wa gatandatu kuko batatsinze ibyo bizamini.
MINEDUC Ikomeza ivuga ko Mu banyeshuri 121,626 bakoze ikizami gisoza icyiciro rusange cy’amashuri yisumbuye, abangana na 16,466 bahwanye na 13.6%. bazasubira aho bigaga mu mwaka wa gatatu kuko batatsinze ibyo bizamini.
Ibi iyi minisiteri ikaba ivuga ko yabishingiye ku mwanzuro w’umwiherero w’abayobozi uherutse, aho hemejwe ko nta munyeshuri uzajya yimurwa atatsinze.
Umwanzuro no:10, mu Imyanzuro y’Umwiherero wa 17 w’Abayobozi wabaye kuva ku itariki ya 16 kugeza ku ya 19 Gashyantare 2020, ugira uti: “ Guhagarika umuco wo kwimura abanyeshuri batatsinze (automatic promotion) hagamijwe kwimakaza ireme ry’uburezi.”


text:
Inkoni y’Abanyerondo ikubita abaturage izavunwa na nde? MINALOC ntishyigikiye gukubita
Kigali: Abanyerondo bakorera mu Mujyi wa Kigali bakomeje kunengwa imyitwarire yabo mibi y’uburyo bakubita abaturage ndetse rimwe na rimwe abahohotewe bikabasigira ubumuga.
Abanyarwanda baciye umugati bagira bati “Iby’ihaha birushya ihambira..” Barongeye bati “Karushya Isaba.” Iyi mvugo kenshi bakunze kuyikoresha mu gihe babona abantu bagiriwe icyizere bagahabwa imirimo ahantu runaka ariko bagatangira kwica inshingano zabo nkana.
Ibi niko bimeze ku rwego rw’Irondo ry’umwuga kuko rwagiyeho rufite inshingano zo gucunga umutekano w’abaturage mu Mudugudu hagamijwe gushaka amakuru y’ibyangiza umutekano kandi agatangirwa ku gihe, gukumira ibyaha bitaraba, gutabara byihuse aho biri ngombwa ndetse no kunganira izindi nzego zishinzwe umutekano, ariko bamwe muri bo batangira gutandukira.
Bagishyirwaho bahawe byose birimo impuzankano zibatandukanya n’abaturage ndetse bemererwa kujya bahabwa umusanzu uba wakusanyijwe mu Mudugudu hagendewe ku byiciro by’Ubudehe, aho umuturage ufite ubushobozi buke buri kwezi asabwa kwishyura Frw 500 y’umutekano, kugera kuri Frw 5000 ku muntu wifite.
Ayo mafaranga arakusanywa maze umunyerondo agahabwa 80% byayo, 15% akagurwa ibikoresho, naho andi angana na 5% agasubizwa mu rwego rw’Umudugudu.
Ariko ibyo byose Abanyerondo basa n’ababyirengagije, hatangira kunvikana inkuru zabo zo gukubita abaturage.
Niba utuye i Kigali, si ubwa mbere izina Abanyerondo rije mu matwi yawe. Ni urwego rukunze kuvugwa cyane mu Itangazamakuru ahanini rushinjwa gusagarira rubanda. Gusa ibyo bikorwa ndetse na zimwe mu nzego z’ibanze zishinzwe kubareberera aho zirebera umuturage ahutazwa.
Byakwitwa ko se COVID-19 yabigezemo uruhare?
Ubusanzwe inkuru z’Abanyerondo n’abaturage bahohoterwa zaravuzwe ariko muri iki gihe u Rwanda ruhanganye na Coronavirus zarushijeho. Abaturage bakunze kumvikana bavuga ko basagarirwa cyane, nyamara ubuyobozi bw’ibanze ntibugire icyo bukora.
Niyonsenga Innocent utuye mu Mudugudu wa Iriba mu Kagari ka Ngoma mu Murenge wa Kicukiro mu Karere ka Kicukiro yahondaguwe n’Abanyerondo 6 batwara n’umupangayi we mu kigo cy’inzererezi Kwa Kabuga i Gikondo.
Niyonsenga Innocent avuga ko yakubiswe agirwa intere n’abanyerondo ku wa 01 Nyakanga 2021, ubwo yari ahamagawe n’umucuruzi ukodesha inzu ye ngo amwishyure amafaranga y’ubukode.
Ubwo yatahaga ngo yahuye n’uruva gusenya kuko yakirijwe inshyi n’imigeri n’abanyerondo bageze kuri 6 baje guhita bafata wa mucuruzi bamutwara mu nzererezi asiga iduka rifunguye “bamwe mu banyerondo banasahura ibicuruzwa bye.”
Yavuze ko yaje gutabarwa n’abaturage bumvaga ataka abona kurekurwa. Niyonsenga yavuze ko gukubitwa n’Abanyerondo byamusigiye ubumuga bukomeye.
Icyo gihe Umunyamabanga Nshingwabikorwa w’Umurenge wa Kicukiro, Nsengiyumva Vincent yavuze ko ibivugwa ko uyu musaza Niyonsenga Innocent yakubiswe n’irondo atari abizi ndetse ko yatanga ikirego mu Rwego rw’Igihugu rw’Ubugenzacyaha (RIB).
Abanyerondo bakubise umwana wa Murekatete Espérance bamumena umutwe!
Murekatete Espérance utuye mu Murenge wa Gatenga mu Karere ka Kicukiro na we yabwiye TV1 ko abanyerondo bo muri ako gace bakubise umuhungu we bamuziza kuba atari mu rugo kandi amasaha yo kugerayo yageze, gusa uwo mwana yari ku irembo iwabo.
Yagize ati “Umwana bamukubise inkoni yabo, avira imbere. Ku Bitaro bya Masaka bamaranye Ibyumweru bibiri banyohereza ku Bitaro bya Kaminuza bya Kigali (CHUK), ngezeyo bati “ntitwamutindana dufite abarwayi benshi”. Mujyana i Kanombe bamubaga umutwe barawumanyura nk’umanyura idegede.”
Uyu mubyeyi yavuze ko umuhungu we ari umunyeshuri mu mwaka wa Gatatu w’amashuri yisumbuye yiteguraga gukora ikizamini ariko ayo mahirwe ayavukijwe n’inkoni y’Abanyerondo!
Murekatete yavuze ko nta butabera yahawe ndetse ko n’abanyerondo bamukubitiye umwana bakiri mu kazi.
Umuvugizi wa Minisiteri y’Ubutegetsi bw’Igihugu, (MINALOC), Havugimana Joseph Curio yabwiye Umuseke ko nta muntu n’umwe wemerewe guhohotera umuturage bityo ko afite uburenganzira bwo gutanga ikirego mu nzego zisumbuye.
Yagize ati “Niba hari umuturage utubahirije ikintu runaka, haba hari amategeko yo kumuhana ariko utamukubise cyangwa utamuhutaje. Yaba abanyerondo cyangwa undi Muyobozi wabikora amenye ko ari kunyuranya n’inshingano afite kandi na we amenye ko agomba gukurikiranwa agahanwa.”
Havugimana akomeza agira ati “Mu gihe hari uwaguhutaje, uba ugomba kumushyikiriza inzego zisumbuyeho, ariko iyo bigeze kwitwa icyaha umuturage ashobora no kumugeza mu nzego zishinzwe gukurikirana ibyaha. Ibirebana na serivisi yabigeza ku rwego rwisumbuyeho.”
Ubusanzwe mu gutoranya abanyerondo b’umwuga hanagenderwa ku bunyangamugayo bwabo ariko umuntu akaba yakwibaza niba bamwe bagera muri urwo rwego bugatakara.
Kugira ngo haboneke igisubizo kirambye birasaba ko inzego zose zigira uruhare mu gukumira ihohoterwa ryose rikorerwa umuturage.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
TUYISHIMIRE Raymond / UMUSEKE.RW


text:
Abantu benshi bakunda gukoresha indimu haba nko kuyirya cyangwa mu kuyikoresha nk,umuti. Umwihariko w’indimu n’uko ihorana urwunyunyu uburyo ubwo ari bwose yaribwamo yaba ihiye cyangwa itarashya neza. Indimu ni isoko nziza ya vitamine C. Icyiza cy’indimu kandi irwanya kurura kw’ibiribwa kabone n’ubwo indimu nayo ifite urwunyunyu rw’umwimerere.
Habaho ubwoko butandukanye bw’indimu: Kagaji, Bijori, Jammiri, sweet lemon n’ubundi. Ubwoko bwa Kagaji bukunze gukoreshwa mu kuvura indwara zitandukanye harimo iyo bita Ayurvedic ariko itaba mu Rwanda.
Ibigize indimu: Amazi y’indimu arimo aside bita citric, phosphoric, melic n’isukari. Igishishwa cyayo kibamo utuzi turura dushobora gufatwa n’indimi z’umuriro (inflammable) twitwa glucocide hesperidins, twiganje mu gice cy’umweru cy’igishishwa.
Ibyiza by’indimu: Indimu ifite urwunyunyu, ikuraho umwanda, yorohera igifu kandi ifasha urwungano ngogozi (digestion). Yica mikorobe (microbes), ivura kubabara mu nda, itera apeti kandi ikoreshwa mu buvuzi butandukanye harimo nko kugabanya ububabare.
Hari n’abayikoresha bayisiga ku gahanga ikabagabanyiriza uburwayi bwo mu mutwe (lunacy)
kwiheba (Anxiety): Indimu ifite akamaro kanini cyane mu kugabanya stress cyangwa kwiheba ndetse n’impinduka zikunze kuza mu mubiri w’abagore. Indimu
Ikiza umutwe: Ufata indimu ukayicamo ibice bibili ukabishyusha, ubundi ukabishyira muri nyiramivumbi ni ukuvuga aho umutwe ukunze kubabaza (temples), ugategereza isaha imwe, umutwe ukaba urakize.
Umusatsi: Indimu kandi ifasha kurwanya imvumvu zo mu mutwe ikarinda umusatsi gupfuka.
Indwara z’amaso: Ku bantu batinyuka cyangwa bihanganira uburyaryate bw’indimu, amazi yayo yoza amaso igihe asa n’ayanduye cyangwa atukura. Anavura kubabara kw’amaso.
Ibiheri n’uruhu ruvuvuka: Gusiga amazi y’indimu mu maso (mu isura) bivanaho ibiheri n’utundi tuntu tuba ku ruhu.
Amazi y’indimu avanze n’ubuki afasha uruhu rwo mu isura guhora rukeye kandi runoze.
Ubugendakanwa: Gukuba ibishishwa by’indimu mu kanwa, ku rurimi no ku ishinya ndetse ukanywa amagarama 20-30 y’amazi yayo birwanya indwara zifata mu kanwa ziterwa n’umwanda.
Inyota: Amazi y’indimu amara inyota kurusha ibindi byose.
Kubabara mu gifu: Kurya ibishishwa by’indimu itarashya neza buri munsi bigabanya kuribwa mu nda no gutumba igihe umuntu amaze gufata amafunguro akumva mu nda hatangiye kubyimba.
Kuruka: Ku bantu bagira ibibazo byo kuruka bamaze gufata amafunguro bagirwa inama yogufata mili litiro 5-10 (ml) z’amazi y’indimu nyuma.
Umwijima (liver/foie): Amazi y’indimu avanze n’isukari nkeya mu mazi y’akazuyazi buri gitondo bifasha umwijima gukora neza.
Umubyibuho ukabije: Fata ibiyiko bibili by’amazi y’indimu wongeremo ikiyiko cy’ubuki ushyire mu mazi y’akazuyazi ubundi ujye ubinywa buri gitondo, bigabanya umubyibuho ukabije.
Kolera/Cholera: Amazi y’indimu (byibuze ebyili) cyangwa amazi y’indimu avanze n’isukari nkeya buri munsi mbere yo gufata amafunguro bivura indwara ya kolera/cholera.
Umwijima ubyimba: Amazi y’indimu amaze iminsi avanze na garama 20 (gm) z’amazi y’ibitunguru bivura ibibazo by’umwijima ubyimba. Biba byiza kurushaho iyo umuntu abivanze n’agaso
Kuribwa n’udusimba: Igihe uriwe cyangwa undwinzwe n’agasimba, urugero nk’umubu, shyira amazi y’indimu hahandi kakudwinze ububabare buragabanuka.
Kuribwa n’ingaru (Scorpion): Amagarama 9 (gm) y’imbuto z’indimu ziseye zivanze na garama 8 z’umunyu wa gikukuru (rock salt) bikura ubumara bw’ingaru aho yakurumye.
Ibicurane: Amazi y’indimu avanze n’isukari nkeya mu mazi ashyushye bivanze n’ubuki bivura ibicurane.
Diabetes: Amazi y’indimu mu mata y’akazuyazi yuzuye igikombe ukanywa, bifasha abarwayi ba diabetes bakunze kuva amaraso. Ariko abahanga bavuga ko bibujijwe gukoresha uyu muti inshuro irenze imwe cyangwa ebyiri,
Mu buzima bwa buri munsi umuntu aba akwiye kugerageza gusobanukirwa neza umumaro w’ ubwoko bw’imbuto zitandukanye kuko haba harimo no kumenya uko wakwirinda cyangwa wa kwivura indwara zitandukanye.
Source: Iyobokamana.com


text:
Abagore bishimira iterambere bagejejweho n’ubuyobozi bwiza
Yanditswe na MUGISHA BENIGNE
Ku munsi mpuzamahanga w’abagore, abagore bakora imirimo inyuranye ibabeshaho batangaje ko bishimira intambwe y’iterambere bagezeho kuko ari nziza kandi itanga ikizere cy’ejo hazaza.
Bamwe mu bagore bakora umurimo w’ubucuruzi mu gace ka Nyabugogo bari bazwi ku izina ry’abazunguzayi babwiye Imvaho Nshya ko hari intambwe y’iterambere bamaze gutera kuva bareka ubucuruzi bwo mu muhanda bakoraga bahanganye n’abashinzwe umutekano.
Muragijemariya Agnes ni umugore waretse ubucuruzi bwo kuzunguza akaba acururiza mu isoko rishya ryabubakiwe, yagize ati “Nkiri mu bucuruzi bwo mu muhanda sinasinziraga, nararaga ndota abantu banyirukaho bashaka kunyambura ibyo mfite kuko ari bwo buzima nirirwagamo kuva mu gitondo kugeza nimugoroba, ariko ubu ndaryama, ngasinzira, ndarya bikagera mu nda kubera ko twahawe isoko ducururizamo kandi tubona inyungu zirenze izo twabonaga tukiri mu muhanda.”
Muragijemariya avuga ko ubu azinduka akajya kurangura, yamara kubona imari akajya mu kibanza ke mu isoko agacuruza kandi bikagenda.
Ati “Iri soko twahawe ryaturinze izuba n’imvura yatunyagiraga amanywa n’ijoro, ubu ndacuruza imbuto, mbasha kwishyura amahoro y’isuku, nishyura imisoro y’akarere ndetse nkabona n’ibindi nkenera mu buzima bwa buri munsi, birimo ibiryo by’abana, mituweli n’imyambaro.”
Avuga ko nta gihombo na gito yagize mu kuva mu bucuruzi bwo mu muhanda ko ahubwo yageze ku iterambere akesha Leta kuko bahawe ibibanza mu isoko rishya bakanahabwa n’inkunga y’igishoro.
Kampire Dative we acuruza ibirayi mu isoko rizwi nko kwa Mutangana, avuga ko kuva yakwinjira mu bucuruzi bw’ibirayi yahinduye imibereho y’urugo rwe.
Ati “Nafashe inguzanyo mu Murenge Sacco wa Jabana, ntangira gucuruza ibirayi, maze kugera kuri byinshi kuko natinyutse ngashyira mu bikorwa imishinga nahoraga ntekereza mu mutwe ariko nkarekera aho.”
Avuga ko nyuma yo gushishikarizwa n’inzego z’abagore guhaguruka bakiteza imbere kuko na bo bashoboye, Kampire avuga ko yaje kwitabira amahugurwa y’Inama y’igihugu y’abagore bakabwirwa amahirwe abagore bafite mu iterambere ry’igihugu, ngo ni bwo yageze mu rugo abisangiza umugabo we wahise amutera ingabo mu bitugu akamwungura ibindi bitekerezo akanamufasha kubona inguzanyo muri Koperative Umurenge Sacco.
Ati “Rwose politiki nziza y’igihugu itinyura abagore kwikorera no kwiteza imbere ni yo yatumye mba ngeze aho ndi ubu, ndasaba n’abandi bagore bagenzi bange guhindura imyumvire bagatekereza imishinga mito cyangwa iciriritse yabateza imbere.”
Nyirafaranga Languide wiyitaga nyirakuru w’abazunguzayi nawe acururiza mu isoko rishya ry’imbuto, avuga ko imyaka yose irenga 25 yakoraga ubucuruzi bwo mu muhanda atigeze yunguka nk’uko ubu yunguka, akaba ashimira Leta yafashe iya imbere ikabubakira isoko.
Ati “Iyo abashinzwe umutekano batubuzaga gucururiza mu mihanda, twumvaga ko ari ukuduhohotera, tugahora duhanganye na bo, twumvaga rwose bitazashoboka ko tuva mu muhanda kuko twumvaga nta handi twavana amaramuko.”
Aba bagore bose bemeza ko ubuyobozi bwiza bwabafashije gutekereza icyo bakora no guhindura imyumvire bahoranye yo gukora ubucuruzi butemewe, kuri ubu bakaba bashima intera bagezeho biteza imbere.


text:
Mu nkuru zatambutse iyabanje yavugaga ku nzozi muri rusange aho twerekanye ibitera kurota ndetse tunavuga ibyo wakora kugirango utaza kwibagirwa inzozi. Nyuma yaho twaje gutanga ubusobanuro bwa zimwe mu nzozi, ariko ntabwo twabishoje byose kuko turota byinshi kandi bitandukanye.
Hano tugiye kurebera hamwe ubusobanuro bw’izindi nzozi, nawe ushaka kumenya ubusobanuro bw’izo tutaravugaho wakandika muri comments ubusobanuro wifuza ko twazakugezaho ubutaha, kuko tuzakomeza
-
Kurota uzengurutswe n’inzoka
Ubusanzwe nubwo inzoka tuyitinya ariko inzoka mu nzozi zishushanya ubushobozi bwo gutera imbere. Kurota zikuzengurutse rero bivuze ko imbere yawe hari amahirwe menshiagiye kuguhindurira ubuzima.
-
Kurota abashyitsi batateguje
Niba mu nzozi urose ubona abashyitsi batunguranye utatekerezaga, bivuze amahirwe menshi ari kuza agusanga. Niba mu nzozi urose abashyitsi wabasuzuguye cyangwa utabitayeho, ni ikikwereka ko amahirwe akuri imbere umeze nk’aho utayitayeho. Naho niba wabakiriye neza na yombi, bivuze ko amahirwe akuri imbere, azakuzanira byinshi byiza. Byose bizava ku buryo uzayakira
-
Kurota uhekenya ibyuma cyangwa ikintu kindi gikomeye
Ibi bisobanuye ko mu buzima bwawe, mu nshuti zawe, gusabana na bo, guhuza na bo biri mu bintu bikugora cyane ariko ugerageza uko ushoboye ngo ubane na bo
-
Kurota washimuswe n’ibivejuru
Niba urose washimuswe n’ibiremwa bidasanzwe bivuze ko ibyo uri kunyuramo ari ibintu bidasanzwe mu buzima bwawe. Ibi bikunze kuba ku bagiye mu kindi gihugu, abahinduye akazi cyangwa aho babaga
-
Kurota uhura n’inshuti yawe ya kera
Niba mu nzozi urose wahuye n’umuntu utaherukaga yaba inshuti cyangwa umuvandimwe ntibivuze ko muri hafi guhura ahubwo bivuze ko hari imico myiza yari yarakuvuyemo iri kugenda ikugarukamo
-
Kurota urohama
Amazi ubwayo mu nzozi avuze ibyiyumviro. Niba rero urohamye mu mazi inzozi zivuze ko ayo marangamutima ari kugutwara ukayagumamao. Kenshi biba ku bari mu rukundo rushya.
-
Kurota imbwa igusatira
Ubusanzwe imbwa ni inshuti magara y’umuntu. Mu gihe rero urose imbwa bivuze ko mu rukundo rwawe wifuza guhabwa urukundo rungana n’urwo uri gutanga kandi ko umukunzi wawe umukunda urukundo nyarwo.
-
Kurota ushimutwa n’abantu benshi
Bivuze ko mu buzima busanzwe uri mu itsinda ry’abantu ariko bashaka kugukoresha ibyo udashaka no kukwangiriza igihe. Niba hari inshuti nshya wungutse bigusaba kuba maso
-
Kurota ibyo wanyuzemo mu gihe cyahise
Ibi bivuze ko ibitekerezo byawe biri guheranwa n’ahahise cyangwa se uri kwibaza cyane ku byo wakoze mu hahise kuko ubona biri kugira uruhare mu byo unyuramo ubu. Niba ari umuntu wapfuye urose muri kumwe, uba uhora wibuka uruhare rwe mu buzima bwawe
-
Kurota urya ibiryo bibi
Bishobora kuba bigaze, biboze, bishiririye se, cyangwa hari ukundi warose byari bimeze nabi. Ibi ni ibivuga ko mu buzima bwawe hari ibyo uri kunyuramo bigasiga utanyuzwe kandi utishimye.
Biracyaza….


text:
Gukunda ni byiza kandi ntawe iyi nzira utayinyuramo. Gusa kumenya kwerekana urukundo ubwabyo ni ikintu kidakorwa kimwe kuko usanga ubumenyi tubifeho butandukanye.
Urukundo ni kimwe mu bintu bishimisha hagati y’ababana kuko aribyo byishimo bya mbere bigeza umuntu ku iterambere. Ibi bisaba uruhare rwa buri wese kandi akumva ko gukunda umuntu uba ufite n’inshingano zo kubimwereka.
Akenshi rero tugomba kumenya ngo uwo ukunda ubimwereka gute? Ese ni ibihe bishobora kubangamirana hagati y’abakundana ? Ese niba hari ibitagenda mugomba kubikemura mute?
Abahanga mu bijyanye n’imibereho y’imibanire mu ngo bashyize hanze ubushakashatsi hagati y’imibanire hagati y’abantu bakundana ndetse banashyira hanze ibintu bigera ku icumi byagufasha gukomeza kuhira no kubagarira urukundo.
1. Ubuzima bw’abakundana bugomba kuba ari ibanga: Birabujijwe gushyira urukundo rwanyu ku karubanda kuko uburyo mwishimiranyemo ni ubuzima bwanyu bwite. Iri ni ikosa rikunda gukorwa n’abantu benshi aho ubu bushakashatsi buburira abakunda gushyira amafoto yabo hanze ku mbuga nkoranyambaga y’ubuzima bwabo ko Atari byiza. Babigereranya ko ari nko gutumira isi yose ngo ize yinjire mu rukundo rwanyu.
2. Kwimenyera uburyo mukemuramo amakimbirane: Abantu bari mu rukundo birabujijwe kwihutira gushyira ikibazo mwagirana hanze mutarakiganiraho ngo mugishakire igisubizo gihamye. Iri ni ikosa kuko hari abirukira mu kugisha inama ibi bikaba bivamo gusenya urukundo rwabo.
3. Kwiga gutegana amatwi: Iyi ni ingingo ikomeye mu babana bakundanye kuko guha umwanya mugenzi wawe ari ikintu gikomeye. Mutege amatwi wumve ibitekerezo bye, ntumwereke ko urangaye kuko birababaza kandi akenshi ibyo akubwira ni ibintu aba yabanje guha umwanya muri we.
4. Kugira umwanya wihariye ku bijyanye n’urukundo rwanyu: Iki ni kimwe mu bantu benshi bakunda kwirengagiza cyane cyane abatagira umwanya mu buzima bwabo bitewe n’akazi bakora. Aha ubu bushakashatsi butanga inama ko uyu mwanya hari uruhare rukomeye utanga mu kubaka urukundo kuko akenshi amagambo, inama, kwishimirana, gusangira bibera muri uyu mwanya ari ikintu kidashobora kwibagirana n’igihe habayeho kuba umwe yababaza undi.
5. Guharanira ukuri: Akenshi mu rukundo iki ni kimwe mu by’ingenzi gisenya urukundo kuko ukuri ni ikintu gikomeye. Birababaza kuba wavumbura ko mugenzi wawe wavumbura ko hari ibintu aguhisha ukaza kubimenya nyuma. Abafite ingeso zo kubeshya bagirwa inama zo gukora imyitozo imwe n’imwe yo kwiga kubwizanya ukuri kuri bagenzi babo kandi igihe habayeho kubeshya ugahita wigarura.
6. Kugerageza gukora ibintu bishya : Ibi ni kimwe mu bintu bisigara mu mutwe w’abakundana iyo batari kumwe. Gerageza gukora akantu gashya nko kuba mwarebana filme, imyidagaduro, kwicara ahantu hatuje ukagira icyo umubwira,kwigana akaririmbo mukajya mukaririmbana kumwereka ikintu uzi neza ko Atari yabona n’ibindi.
7. Kuganira uko buri wese abona undi: iki ni kimwe mu bintu binezeza abakundana cyane cyane ab’igitsina gore. Umuco wo gushima ni umuco mwiza kandi wubaka ikizere hagati y’abakundana. Niba hari ikintu mugenzi wawe yakoze neza bimubwire kandi umwereke ko bishimishije kandi niba hari n’ikitagenda kimubwire . Gusa aha batanga inama zo kwirinda gukosorera umuntu mu ruhame.
8. Kutiha rubanda: Ni ikosa rikomeye hagati y’abakundana kuvuganaho , umwe akaba yanegurira mugenzi we ikitagenda ku wundi. Niba mugenzi wawe yakoze mwegere kandi wirinde gutangaza ingeso ze.
9. Gukora mu buryo murangwa n’ubufatanye: Iri ni ryo bita iterambere kuko iyo imibereho y’urukundo irimo ikibazo ntabwo mushobora gutera imbere. Mugomba kumvikana ku kintu buri wese yakora kandi kigomba kubagirira akamaro mwembi kuko iyo habayeho kuba umwe yakora icyo yishakiye nta kabuza urukundo rurasenyuka.
10. Ntuzarambirwe gushimira: Amagambo “ Mbabarira, ndagukunda, urakoze “ ni amagambo aryohera amatwi kandi ashimisha. Ntugahweme na rimwe kuyabwira mugenzi wawe kuko ni amwe mu magambo yubaka.


text:
Waba warigeze wumva inkuru y’umwana ubyara afite imyaka itanu? Reka dusubire mu mwaka 1939, umukobwa w’imyaka itanu witwa Lina Medina yibarutse umwana w’umuhungu kandi muzima. Yego, usomye neza!
Lina Medina yabaye umukobwa wabyaye akiri muto kuri iyi si, yabyaye umwana akiri muto cyane aho yari afite imyaka 5, amezi 7, niminsi 21. Iki n’ikintu kigoye kwemerwa. Ariko ibi ni ubwoko butangaje no m’ubumenyi bw’ubuvuzi.
Inkuru y’ubuzima bwa Lina Madina
Lina yasamye igihe yari atarageza ku myaka itanu ukurikije isuzuma ry’ubuvuzi bwe. Ahita yandikwa mu mateka nk’uciye ako gahigo.
Lina Marcela Medina yavutse ku ya 23 Nzeri 1933, avukira i Ticrapo, mu Ntara ya Castrovirreyna, muri Peru. Yavutse kuri Tiburelo Medina (umucuzi w’ifeza) na Victoria Losea (umukozi wo mu rugo). Yari afite barumuna be 8.
Igihe Lina yari afite imyaka 5 n’amezi 6, ababyeyi be babonye ko umukobwa wabo yabyimbye mu nda bidasanzwe. Ku ikubitiro, babyitiranyaga nk’ikibyimba maze bihutira kujya kwa muganga. Muganga Gerardo Lozada yakoze isuzuma agaragaza ko Lina atwite inda y’amezi 7.
Ababyeyi be ntibashoboraga kwizera ko Lina ashobora kuba atwite akiri muto. Bahisemo gusura inzobere yemeje ko isuzuma rya mbere ryakozwe ari ukuri kandi ko Lina atwite.
Lina yibarutse umuhungu ufite ibiro 5, n’amagarama 8, akaba yarabyaye abazwe. Umwana yahise amwita Gerardo Medina. Muri uko ku byara, yahise aba umubyeyi muto ku isi afite imyaka itanu.
Uko kubyara bidasanzwe byashimishije abantu benshi hirya no hino ku isi ndetse n’abaganga b’abana baratangara. Ariko, Lina n’umuryango we ntibigeze bifuza ko bahabwa ubufasha. Ikindi kintu gishimishije nuko Lina atigeze atangaza izina rya se w’umwana we kugeza ubu.
Ikibazo cya Lina ni urugero rw’ubwangavu mburagihe kandi umwe mu bana 10,000 mubusanzwe arwara indwara nkiyi.
Ase ubundi ubwangavu mburagihe ni iki?
Ubwangavu mburagihe ni ibintu aho ubwangavu butangirira hakiri kare – mbere y’imyaka umunani ku bakobwa mu gihe ku bahungu bibaho mbere y’imyaka icyenda. Kubera iyi ndwara idasanzwe, umubiri w’umwana ukura nk’uwakuze.
Ninde Se w’umwana wa Lina Medina?
Lina ntabwo yigeze abwira abaganga be cyangwa abayobozi amakuru arambuye kuri se w’umwana we. Ndetse ntiyigeze avuga icyamuteye gutwita. Ariko, birashoboka ko we ubwe ashobora kuba atari azi ibyerekeye inda ye nibyamubayeho akiri muto cyane.
Ndetse, se wa Lina yatawe muri yombi n’abapolisi bakekaga ko yasambanyije umukobwa we. Icyakora, nta bimenyetso bifatika cyangwa umutangabuhamya bamushinja, Tiburelo yararekuwe arekurwa ku byaha byo gufata ku ngufu umukobwa we.
Ndetse, mubyara wa Lina yakekwagaho kumutera inda. Ariko na none, kubera kubura ibimenyetso, abapolisi ntibashoboraga kumushinja ibirego byose.
Lina Medina ari he?
Lina n’umuryango we bahawe amafaranga menshi n’imiryango myinshi n’ibinyamakuru kugira ngo bavuge inkuru y’ukuri barabyanga ndetse bananga ko umukobwa wabo afatwa amashusho.
Lina Medina afite imyaka 88 ubu bivugwa ko aba muri Peru kuri ubu.


text:
Kamonyi/Nyamiyaga: Umugore yahereye k'”Umusururu” yapimaga, arabarirwa muri Miliyoni 50
Hari kuri uyu wa 08 Werurwe 2021, ku munsi mpuzamahanga wahariwe “Abagore”, ubwo intyoza yasuraga Gahongayire Farida mu Murenge wa Nyamiyaga. Ni Umugore uhamya ko ku munsi wamuhariwe ari umwe mu Bagore banezerewe ku bw’iterambere amaze kugeraho. Avuga ko yatangiye apima “umusururu” ku gishoro cy’ibihumbi 25 by’u Rwanda, ariko nyuma yo gutinyuka gukoraba na SACCO, imitungo ye ayibarira muri Miliyoni 50 z’amafaranga y’u Rwanda.
Gahongayire Farida, afite umugabo ndetse bafitanye abana aho abakuru biga mu mashuri yisumbuye. Batuye mu Mudugudu wa Nyamiyaga, Akagari ka Kidahwe, Umurenge wa Nyamiyaga, Akarere ka Kamonyi, bakaba bakorera ibikorwa byabo mu nzu baguze ahazwi nko muri Arikide.
Ni umugore wabona ukagira ngo ntavuga, ariko umwegereye ni umwe mubakuganiriza ukaba wakwibagirwa aho wajyaga. Yatangiye abwira umunyamakuru wa intyoza.com ati “ Uyu munsi w’Abagore ndumva nkaze nanjye, nakwigurira n’akantu nkakagurira na Boss( avuga umugabo we), n’inshuti yaza itugana”.
Akomeza ati” Uyu munsi ni umunsi udasanzwe kuri njye kubera ko mbere numvaga ndi wa Mudamu utabasha no kugira icyo mvuga, kuko numvaga nta gaciro, nta jambo, kubaho mbese utifite. Mbere narakodeshaga ariko ubu aha hose ureba( aho akorera) ndabikesha SACCO”.
Avuga ko yabashije gukora akiteza imbere abikesheje gutinyuka akaka inguzanyo muri SACCO ya Nyamiyaga, agura ikibanza ku muhanda, abona igishoro gifatika. Ati “ Muri make nanjye ubu muri Nyamiyaga bambara mubakire”. Kandi koko ni ukuri.., akubita agatwenge!.
Gahongayire, avuga ko mbere yari umugore wipimira umusururu agashakisha amaramuko, aho yatangije ibihumbi 25 by’u Rwanda akagura utubegeti nka 5 tw’amasaka akenga umusururu ari naho havaga ubukode n’indi mibereho.
Nyuma ngo Umukozi ukuriye SACCO ya Nyamiyaga( Manager) yaramwegereye, aramuganiriza amubwira ko muri duke abona mu kazi ko gupima umusururu hari uburyo yajya yizigama akazabasha gutera imbere kurusha ho. Yatangiye ubwo, afunguza Konti nyuma y’amezi arenga atatu asaba inguzanyo ya Miliyoni imwe arakora atera indi ntambwe yisumbuye kuyo yariho.
Gushyira amafaranga yose mu mushinga we byamurinze guhomba
Akibona inguzanyo ya Miliyoni imwe, amafaranga avuga ko kuri we yari menshi, yirinze kuyakoraho ngo agire ikindi kitari ukuyashora yose mu mushinga yari yateguye. Yarakoze yishyura neza kandi ku gihe, asaba indi nguzanyo yisumbuye arakora, arishyura, agura ikibaza, azamura inzu ndetse agura n’indi ari nako yongera ibikorwa bye.
Agira ati“ Ubu ndi ku ntambwe inshimishije, mfite aho kuba hanejeje, mfite imikorere numva inejeje, iyo mbaze uko mpagaze, inzu yonyine mfite ntagiye mu yindi mitungo nayibarira amake Miliyoni 20, ariko nshyizemo n’ibindi, amake ni Miliyoni 50, ariko mfite intumbero yo gukomeza gukora ngatera imbere kurushaho nkagera n’ahandi ntashoboraga kugera”.
Gukora kwe, kwegera ikigo cy’imari byazamuye imibereho y’urugo birinda amakimbirane mu muryango
Gahongayire, ahamya ko imibanire mibi mu rugo akenshi ngo ituruka mu mibereho mibi no kuba kenshi mu babana hari umwe udaha undi agaciro, gusangira ubusa n’ibindi. Avuga ko mu gihe abantu babana, umwe ashobora kubona uburyo bw’imibereho bugafasha bombi mu mikorere n’iterambere ry’urugo kuko ngo intera agezeho n’umugabo byose byaturutse mu gishoro cye. Avuga ko yicaye n’umugabo biga uko buri wese yakora kandi bagahuriza hamwe mu kuzigamira urugo n’ahazaza ari nako bajya inama yatuma bagura ibikorwa bibateza imbere.
Mu gitwenge cye, Gahongayire abajijwe ibijyanye na Mituweli na Ejoheza ndetse n’izindi gahunda za Leta zigamije kurushaho gushyira umuturage mu buzima bwiza, yagize ati”…Mituweli byo ndumva ari ibintu byanjye, ni njye wishyura mbere kuko nziko ari ubwisungane mu kwivuza, ariko kandi bikora ku buzima bwanjye n’abanjye. Ejo Heza naho ndimo”.
Gahongayire, avuga ko iyo abona umugore wicaye adakora yumva amubabaje. Uwo abashije kuganira nawe wese, amugira inama yo kutagira akazi asuzugura ngo kuko nubwo kaba kamuzanira igihumbi, iyo akoze neza nubwo yakwizigama ijana rimwe nyuma y’igihe hari icyo yabyaza ubwo bwizigame, gahoro gahoro akazagera kuri byinshi!, ariko ngo ntawe ugera kuri byinshi atabanje ibikeya. Ikibazo ngo kiri ku bumva ko bazashaka gutangirira ku gishoro kinini kandi barananiwe no gucunga igito cyangwa se bagatinya umurimo muto ngo ni uko utabaha byinshi bashaka.
Avuga ku munsi wahariwe “ Abagore”, yagize ati “ Uyu munsi ni mwiza, utuma abagore iyo batinyutse bakegerana bahana inama, bahana ubuhamya bwagira aho buvana umwe bukamugeza ahandi heza. Ni umunsi buri wese akwiye kwisuzuma, akisubiramo akareba icyo amaze gukeraho no kugeza ku muryango we n’abandi, akareba uruhare rwe mu iterambere ry’urugo n’Igihugu, akareba ku mibanire ye, mbese agakosora utunenge tumubuza kujya mbere haba mubyo akora no mu mibereho y’urugo”.
Gahongayire Farida, asaba buri mugore gutinyuka gukora kandi akumva ko ntawe ugera kuri byinshi yananiwe na bike, ko kandi nta kigo cy’imari cyaguha inguzanyo udakora. Avuga ko ka kazi gasuzugurwa, ka kazi uvuga ngo aka si akanjye, ako ngo niko kazakwinjiza mu kigo cy’imari. Ati “ Ushaka gukora wese agatera imbere aratinyuka kandi akamenya ibanga riri mu kwizigama no gukorana n’ibigo by’imari”.
Munyaneza Theogene / intyoza.com


text:
1. Kuba umuhungu wamukurura ntibishatse kuvuga ko agukunda Umuhungu ashobora kuba akunda uburyo usa n’uko uteye, akumva mwakorana imibonano mpuzabitsina. Numara rero kumwemerera ko ibyo yifuza abigeraho azahita yumva ko yagufashe kandi nta kindi kigomba kwiyongeraho uretse kuryamana nawe gusa. Nuramuka rero utangiye kugenda ugabanya uburyo wamwitwaragaho uzabona umubano wanyu ugenda uyoyoka gahoro gahoro. Urumva rero ko nta mpamvu yo guhubukira kuba wahita uryamana n’umusore urimo kugutereta. 2. Iyo wihutiye gukorana imibonano mpuzabitsina n’umuhungu arimo kugutereta ahita abonako uri umuntu woroheje Iyo ubimwemereye hakiri kare ngo agaciro yaguhaga kagenda gashira ndetse n’uburyo yakubahaga bikagenda bigabanuka mu gihe nyamara iyo mugitangira guteretana aba yarakubwiye ko azakubaha igihe cyose. Ariko mu gihe kiriya gikorwa gihise kiba mu buryo bwihuse uburyo yakubahagamo butangira kugenda bugabanuka umunota ku munota. 3. Niba ushaka kubaka umubano ukomeye ntuzite cyane ku byo umuhungu muri gukundana agushakaho Ikintu ugomba gukora igihe umuhungu agutereta ni ukubanza ukamumenya neza, ukamenya imyitwarire ye ndetse ukanamenya niba agukunda by’ukuri , ubundi ibindi bikaza nyuma. Ugomba nawe kwisuzuma ukabanza ukareba niba ntacyo byakubangamiraho igihe waramuka uryamanye n’umuhungu urimo kugutereta hakiri kare. Ugomba kubanza ukabitekerezaho hanyuma ibyo uzatekereza nibyo bizakubwira niba koko mugomba gukorana imibonano mpuzabitsina mu gihe cya vuba cyangwa niba uzabanza ugategereza. Ahangaha ushobora gufata umwanzuro ukavuga uti: “Nzaryamana nawe maze kumumenya, hashize amezi make cyangwa se twaramaze kurushinga”. 4. Iyo bibaye hakiri kare hari gihe utabona ibintu agukorera ahubwo ukibonera uburyo ameze mu buriri Iyo wihutiye gukorana imibonano mpuzabitsina n’umuhungu mugiteretana, hari igihe uhita utangira guhindura uko wamubonaga: aho kumubona nk’umuntu mukundana ugomba kukwitaho mu buzima bwa buri munsi ahubwo ukamubonamo undi mu muntu. Igihe uzaba umeze gutyo umubano wanyu ntaho uzagera. Ibintu byo gukora imibonano mpuzabitsina si ibyo guhubukirwa ahubwo bisaba kubanza kwitonda, ugashyiramo ubushishozi. Umusore nakubwira yumva igihe cyageze ngo muryamane wowe uzajye umwihorera, ntiwite ku byo akubwira ahubwo nawe utekereze ufate icyemezo kikunyuze kuko kugendera ku byifuzo n’ibyiyumvo bye gusa bishobora kugukoresha ibintu udashaka. Niba ari umuhungu ugukunda by’ukuri azakomeza agutegereze
1. Kuba umuhungu wamukurura ntibishatse kuvuga ko agukunda
Umuhungu ashobora kuba akunda uburyo usa n’uko uteye, akumva mwakorana imibonano mpuzabitsina. Numara rero kumwemerera ko ibyo yifuza abigeraho azahita yumva ko yagufashe kandi nta kindi kigomba kwiyongeraho uretse kuryamana nawe gusa. Nuramuka rero utangiye kugenda ugabanya uburyo wamwitwaragaho uzabona umubano wanyu ugenda uyoyoka gahoro gahoro. Urumva rero ko nta mpamvu yo guhubukira kuba wahita uryamana n’umusore urimo kugutereta.
2. Iyo wihutiye gukorana imibonano mpuzabitsina n’umuhungu arimo kugutereta ahita abonako uri umuntu woroheje
Iyo ubimwemereye hakiri kare ngo agaciro yaguhaga kagenda gashira ndetse n’uburyo yakubahaga bikagenda bigabanuka mu gihe nyamara iyo mugitangira guteretana aba yarakubwiye ko azakubaha igihe cyose. Ariko mu gihe kiriya gikorwa gihise kiba mu buryo bwihuse uburyo yakubahagamo butangira kugenda bugabanuka umunota ku munota.
3. Niba ushaka kubaka umubano ukomeye ntuzite cyane ku byo umuhungu muri gukundana agushakaho
Ikintu ugomba gukora igihe umuhungu agutereta ni ukubanza ukamumenya neza, ukamenya imyitwarire ye ndetse ukanamenya niba agukunda by’ukuri , ubundi ibindi bikaza nyuma.
Ugomba nawe kwisuzuma ukabanza ukareba niba ntacyo byakubangamiraho igihe waramuka uryamanye n’umuhungu urimo kugutereta hakiri kare. Ugomba kubanza ukabitekerezaho hanyuma ibyo uzatekereza nibyo bizakubwira niba koko mugomba gukorana imibonano mpuzabitsina mu gihe cya vuba cyangwa niba uzabanza ugategereza. Ahangaha ushobora gufata umwanzuro ukavuga uti: “Nzaryamana nawe maze kumumenya, hashize amezi make cyangwa se twaramaze kurushinga”.
4. Iyo bibaye hakiri kare hari gihe utabona ibintu agukorera ahubwo ukibonera uburyo ameze mu buriri
Iyo wihutiye gukorana imibonano mpuzabitsina n’umuhungu mugiteretana, hari igihe uhita utangira guhindura uko wamubonaga: aho kumubona nk’umuntu mukundana ugomba kukwitaho mu buzima bwa buri munsi ahubwo ukamubonamo undi mu muntu. Igihe uzaba umeze gutyo umubano wanyu ntaho uzagera.
Ibintu byo gukora imibonano mpuzabitsina si ibyo guhubukirwa ahubwo bisaba kubanza kwitonda, ugashyiramo ubushishozi. Umusore nakubwira yumva igihe cyageze ngo muryamane wowe uzajye umwihorera, ntiwite ku byo akubwira ahubwo nawe utekereze ufate icyemezo kikunyuze kuko kugendera ku byifuzo n’ibyiyumvo bye gusa bishobora kugukoresha ibintu udashaka. Niba ari umuhungu ugukunda by’ukuri azakomeza agutegereze


text:
Papa Francis yohereje ibaruwa y’akababaro y’urupfu rwa Karidinali Anthony Soter Fernandez wa Kuala Lumpur muri Maleziya
Papa Francis amaze kumenya iyi y’akababaro” k’urupfu rwa Karidinali Anthony Soter Fernandez, yagaragaza akababaro kavuye ku mutima” mu ibaruwa yandikiwe Arkiyepiskopi Julian Leow Beng Kim, Arkiyepiskopi wa Kuala Lumpur, ndetse no ku “bapadiri, abanyamadini b’abalayiki ba Nyagasani. Arikidiyosezi ya Kuala Lumpur. ”
Mu ibaruwa ye, Papa asengera Karidinali “ikiruhuko cy’iteka”, agaragaza ko ashimira “ubuhamya bwe bwizerwa ku Ivanjili, kuba yarakoreye Itorero muri Maleziya ndetse n’ubwitange bwe kuva kera bwo guteza imbere ibidukikije ndetse n’ibiganiro hagati y’amadini.”
Vatican News yavuze ko “Papa yaranditse ati “kubantu bose barinubira urupfu rwa nyakwigendera Karidinali bafite ibyiringiro byukuri by’Izuka. Natanze mbikuye ku mutima umugisha wanjye w’intumwa nk’umuhigo wo guhumuriza n’amahoro muri Yesu Kristo Umukiza wacu.”
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Ibyo urya bigira uruhare runini mu mikorere myiza cg mibi y’ingingo zitandukanye mu mubiri. Niba warigeze kurwara, wabonye ko mu gihe urwaye hari ibiryo ushaka ibindi ukabyanga, hari amafunguro amwe n’amwe agufasha gukira vuba, andi akakudindiza.
Ibyo kurya ugomba kwibandaho mu gihe urwaye n’ibyo ugomba kwirinda
1.Kuribwa umutwe
Imwe mu mpamvu ikomeye itera uburibwe bw’umutwe harimo kugira umwuma mu mubiri. Mbere yo gutekereza ibinini bya paracetamol, ukwiye kureba neza niba uri kuvura neza icyabiteye, ukareba niba ububabare buvaho.
Ibyo kurya wibandaho
Amazi n’ibindi binyobwa nibyo biza ku mwanya wa mbere mu gukiza kuribwa umutwe. Niba wumva umutwe uri kukurya, nywa amazi, utegereze byibuze iminota 20, urebe icyo bitanga.
Ushobora no kunywa ikawa ariko nke, caffeine ibonekamo ifasha mu kuvura umutwe. Mu gihe unyweye ikawa ugomba no kunywa amazi angana n’iyo wanyweye mu rwego rwo kwirinda umwuma mu mubiri.
Ibyo kurya wirinda
Ibiryo biryohereye, wine itukura, shokola, inyama zimaze iminsi ndetse na fromage imaze igihe.
2.Inkorora
•Ibyo kurya wibandaho
Amasosi atandukanye ashyushye (yaba ari umufa w’inyama, cg isosi y’izindi mboga zitandukanye), imbuto zikarishye (nk’amacunga cg indimu), icyayi gishyushye. Ibi byose bibarirwa mu biryo bifasha kwirukana igikororwa no kurinda gufungana.
Ibyo kurya wirinda
Inzoga n’ibiryo birimo urusenda ugomba kubyirinda mu gihe ukorora kuko bishobora kongera ubukana bw’indwara ukaba wanahita ufungana cg ukarwara ibicurane cyane.
3.Kuribwa mu muhogo
•Ibyo kurya wibandaho
Mu gihe wumva mu muhogo hokera, ugomba kwibanda ku mafunguro yoroshye; nk’ibirayi binombye, amasosi atandukanye, yogurt, icyayi gishyushye (ushobora no kongeramo ubuki ndetse na mint) gifite ubushobozi bwo kurinda uburibwe mu muhogo.
•Ibyo kurya wirinda
Ugomba kwirinda ibiryo birimo amavuta menshi (nk’amafiri), utubuto duto, imitobe ibonekamo aside nyinshi cg soda kuko byangiza umuhogo. Ugomba no kwirinda ibyo kunywa bishyushye cyane.
4.Kwituma impatwe
•Ibyo kurya wibandaho
Ibishyimbo, ingano zuzuye kuko zibonekamo urugero ruri hejuru rwa fibres (twavuga umuceri udatonoye, umugati ukozwe mu ngano zuzuye n’ibindi), broccoli ndetse n’imyembe. Ibiryo bibonekamo fibres nyinshi birinda kwituma impatwe (constipation), kuko bituma igogorwa rigenda neza.
Soma akamaro gatandukanye ka fibres ku mubiri http://umutihealth.com/2016/11/fibres/
Ibyo kurya wirinda
Ibikomoka ku mata byose, imiti ikuraho ububabare ndetse n’inyongera z’ubutare biri mu byongera ikibazo cyo kwituma impatwe.
5.Allergies
Gufuruta ndetse no kwishima cyane ku ruhu bishobora kuba ikimenyetso cya allergies, niba ujya urya ibiryo bimwe na bimwe ukabona umubiri utabyakiriye neza, uba ukwiye kubyirinda.
•Ibyo kurya wibandaho
Ibiribwa bikungahaye ku binure bya omega-3, nk’amafi atandukanye, abonekamo proteyine nyinshi kandi zirinda uruhu cyane. Amavuta akomoka ku tubuto duto nayo n’ingenzi mu kurinda ubwivumbure bw’umubiri.
•Ibyo kurya wirinda
Ibyo kurya bikunze gutera ubwivumbure cyane ku mubiri harimo; amata, amagi, inkeri, inyanya, soya ndetse n’ibikomoka ku ngano byose ndetse kandi na shokola.
6.Kubabara imikaya
Hari igihe wumva wacitse intege umubiri wose ukumva ahantu hose urababara. Bishobora guterwa n’impamvu nyinshi, gusa niba uburibwe buri mu mubiri wose, akenshi ibyo kurya bikungahaye kuri kalisiyumu na manyesiyumu birafasha.
•Ibyo kurya wibandaho
Amafunguro akungahaye cyane kuri manyesiyumu twavuga; imineke, imboga rwatsi, ibishyimbo, avoka n’utubuto duto. Calcium iboneka muri yawurute, amafi ndetse n’imboga rwatsi zijimye, ifasha mu kugabanya uburibwe bw’imikaya.
•Ibyo kurya wirinda
Ugomba kwirinda ibyo kunywa byose byongera umwuma, nk’inzoga cg ikawa. Kuko bishobora gutuma uburibwe bwiyongera.
Source:umutihealth.com
[email protected]


text:
IBYAKOZWE N’INTUMWA
IGICE CYA 7 - UMUBURO KU BAKORESHA UBURYARYA
(Iki gice gishingiye kn Byakozwe n’Intumwa 4: 32-5:11)
Igihe abigishwa bamamazaga ukuri k’ubutumwa bwiza muri Yerusalemu, Imana yatumye amagambo yabo abera benshi ubuhamya maze abantu benshi barizera. Abenshi muri aba bizera ba mbere bahitaga batandukanywa n’imiryago n’incuti bitewe n’ishyaka Abayahudi barwaniraga idini ryabo, maze biba ngombwa ko bahabwa ibibatunga n’aho bacumbika. INI 48.1
Ibyanditswe biravuga biti, “nta mukene wababagamo” kandi bikavuga uburyo bakemuraga ibibazo byabo. Mu bizera, abari bafite amafaranga n’ubutunzi babitanganaga umunezero kugira ngo bakemure ibibazo byihutirwa. Bagurishaga amazu n’amasambu yabo, bakazana ibiguzi by’ibyo bagurishije bakabishyira intumwa, “nazo zikabigabanya abantu, umuntu wese agahabwa icyo akennye.” INI 48.2
Uku kugira ubuntu ku ruhande rw’abizera kwari ingaruka yo gusukwa kwa Mwuka. Abemeye ubutumwa bwiza bose “bari bahuje umutima n’inama.” Umugambi wari ubashishikaje bari bahuriyeho wari uwo gutuma umurimo bahawe ugera ku musaruro mwiza; kandi kurarikira ntikwarangwaga mu mibereho yabo. Urukundo bari bafitiye abavandimwe babo n’ukuri bari baremeye rwarutaga gukunda amafaranga n’ubutunzi. Imirimo yabo yahamyaga ko baha imitima y’abantu agaciro gakomeye kuruta ubutunzi bw’isi. INI 48.3
Bizakomeza kumera bityo igihe cyose Umwuka w’Imana azaba ari we wigaruriye imibereho y’umuntu. Abantu bose bafite imitima yuzuye urukundo rwa Kristo bazagera ikirenge mu cye, We wahindutse umukene ku bwacu kugira ngo muri ubwo bukene duhinduke abatunzi. Impano zose bahawe n’Imana, (amafaranga, igihe, no kumenyekana) bazazifata gusa nk’uburyo bwo gutuma umurimo wo kwamamaza ubutumwa bwiza utera imbere. Uko ni ko byari bimeze mu Itorero rya mbere; kandi mu Itorero ry’iki gihe iyo bigaragaye ko kubw’imbaraga ya Mwuka Muziranenge abizera bazinutswe iby’isi kandi bakemera kwitanga kugira ngo bagenzi babo bashobore kumva ubutumwa bwiza, ukuri kwamamazwa kuzatera impinduka ikomeye ku bakumva. INI 48.4
Imyitwarire ya Ananiya na Safira yari ihabanye n’urugero rwatanzwe n’abizera rwo gutangana umutima ukunze. Ibyabaye kuri Ananiya na Safira byandikishijwe na Mwuka w’Imana, byasize ikizinga mu mateka y’Itorero rya mbere. Izi ngirwabigishwa zari zaragize amahirwe amwe n’abandi yo kumva ubutumwa bwiza bwabwirijwe n’intumwa. Bari hamwe n’abandi bizera igihe intumwa zamaraga gusenga maze aho bari bateraniye hakaba umushyitsi, bose bakuzuzwa Umwuka Wera. (Ibyak 4:31). Abari bateraniye aho bose bari baranyuzwe cyane; kandi kubw’imbaraga ya Mwuka w’Imana, Ananiya na Safira bari barasezeranye ko bazaha Uwiteka amafaranga yari kuva mu igurishwa ry’umutungo. INI 48.5
Nyuma yaho Ananiya na Safira bababaje Mwuka Muziranenge biyegurira gutegekwa n’umururumba. Batangiye kwicuza isezerano batanze maze mu kanya gato batakaza imbaraga y’umugisha yari yasusurukuje imitima yabo ikayishyiramo icyifuzo cyo gukora ibintu bihambaye ku bwa Kristo. Batekereje ko bari bahubutse ku buryo noneho bakwiye gusubira ku mwanzuro wabo. Babiganiyeho maze bafata umwanzuro wo kudasohoza ibyo basezeranye. Nyamara babonye ko abatanze imitungo yabo kugira ngo ifashe abavandimwe babo bakenye bari bubashywe cyane n’abizera, kandi kubwo guterwa isoni n’uko bagenzi babo bazabatahura, umutima wabo w’ubugugu watanganye ubwiko ibyo bari beguriye Imana. Bafashe icyemezo cyo kugurisha ibyabo bakagaragaza bya nyirarureshwa ko ibiguzi byabyo byose babishyize mu bubiko rusange nyamara mu by’ukuri bakisigaranira umugabane utubutse. Bityo bari kwibikira ibibatunga badahuriyeho n’abandi kandi bakanabona icyubahiro muri bagenzi babo. INI 49.1
Nyamara Imana yanga uburyarya n’ikinyoma. Ananiya na Safira bakoresheje uburiganya mu mikoranire yabo n’Imana. Babeshye Mwuka Muziranenge maze icyaha cyabo gihanishwa igihano gikomeye kandi byihuse. Igihe Ananiya yazanaga ituro rye, Petero yaramubwiye ati: “Ananiya, ni iki gitumye Satani yuzuza umutima wawe kubeshya Umwuka Wera, ukisigariza igice cy’ibiguzi by’isambu? Ukiyifite, ntiyari iyawe? Kandi umaze kuyigura ibiguzi byayo ntibyari ibyawe ubyigengaho? Ni iki gitumye wigira inama yo gukora utyo? Si abantu ubeshye, ahubwo Imana ni yo ubeshye.” Ibyak 5:3, 4. INI 49.2
“Ananiya abyumvise atyo, aragwa, umwuka urahera: ababyumvise bose bagira ubwoba bwinshi.” Ibyak 5:5.Petero yarabajije ati “Ukiyifite, ntiyari iyawe?” Ibyak 5:4. Nta mbaraga zakoreshejwe kuri Ananiya ngo ahatirwe gutanga ibyo atunze kugira ngo bishyirwe mu mutungo rusange. Yari yabikoze ku bushake bwe nyamara mu kugerageza kubeshya abigishwa, yabeshye Ishoborabyose. INI 49.3
“Hahise nk’amasaha atatu, umugore we arinjira, atazi uko byagenze; Petero aramubaza ati “Mbwira; mbese ibi biguzi ni byo mwaguze isambu?” Aramusubiza ati “Ye, ni byo.” Petero aramubaza ati: Ni iki gitumye muhuza inama yo kugerageza Umwuka w’Umwami Imana? Dore ibirenge by’abamaze guhamba umugabo wawe bigeze ku muryango, nawe barakujyana.” Muri ako kanya amugwa ku birenge, umwuka urahera. Ba basore binjiye, basanga amaze gupfa, baramujyana bamuhamba hamwe n’umugabo we. Itorero ryose n’ababyumvise bose bagira ubwoba bwinshi.” Ibyak 5:7-11. INI 49.4
Nyirubwenge butagerwa yabonye ko uku kugaragara k’umujinya w’Imana byari ngombwa kugira ngo Itorero rigitangira ririndwe guteshuka ku mahame mbonera. Umubare wabo warushagaho kwiyongera. Muri uko kwiyongera huti huti kw’abizera bashya, Itorero riba ryaragize akaga iyo abagabo n’abagore barizagamo bari kugaragaza ko bakorera Imana nyamara baramya ubutunzi. Iki gihano bahanishijwe cyagaragaje ko abantu badashobora kubeshya Imana, ko ibona icyaha gihishwe mu mutima kandi ko Imana itanegurizwa izuru. Uyu wari umuburo uhawe Itorero kugira ngo ryirinde inzitwazo, uburyarya no kwiba Imana. INI 50.1
Uru rugero rw’uburyo Imana yanga umururumba, uburiganya n’uburyarya ntabwo wari umuburo wahawe Itorero rya mbere gusa ahubwo unareba ibisekuru byose byo mu gihe kizaza. Ananiya na Safira babanje kurarikira. Icyifuzo cyo kwisigaraniza umugabane w’ibyo bari barasezeraniye Imana, cyabashoye mu buriganya n’uburyarya. INI 50.2
Imana yatumye kwamamaza ubutumwa bwiza bigerwaho bishingiye ku mihati n’impano by’abantu bayo. Amaturo y’ubushake n’icyacumi ni byo byifashishwa mu gukora umurimo w’Uwiteka. Ku byo Imana yahaye umuntu, imusabaho umugabane runaka, ari wo icyacumi. Iha umuntu wese umudendezo wo kwiyemeza niba ashobora gutanga ibirenzeho. Nyamara igihe umutima wemejwe na Mwuka Muziranenge maze umuntu agasezerana kugira icyo atanga, usezeranye nta burenganzira na buke aba agifite ku byo yeguriye Imana. Ko amasezerano nk’aya akorewe abantu agaragara nk’adakuka; mbese ayo tugiranye n’Imana ntakomeye kurushaho? Mbese amasezerano akozwe n’umutimanama ni yo afite agaciro gake kurusha amasezerano yanditswe n’abantu? INI 50.3
Iyo umucyo mvajuru urasiye mu mutima ufite imbaraga no kumurika kudasanzwe, ubugugu bwabaye akamenyero buvaho maze umuntu akaba yiteguye gutanga kubw’umurimo w’Imana. Ntihakagire uwibwira ko azashobora gusohoza amasezerano yatanze Satani atamurwanyije. Satani ntiyishimira kubona Ubwami bw’Umucunguzi ku isi bushinga imizi. Abwira abantu ko ibyo basezeraniye Imana ari byinshi cyane ku buryo byabadindiza mu mbaraga bashyira mu gushaka ubutunzi no kunezeza ibyifuzo by’imiryango yabo. INI 50.4
Imana ni yo ihira abantu ikabaha ubutunzi, kandi ibikora ityo kugira ngo abantu bashobore gutanga kubw’iterambere ry’umurimo wayo. Ni yo ivusha izuba ikavuba n’imvura. Ni yo ituma ibimera bibaho. Itanga ubuzima n’ubushobozi bwo kugera ku byo dukeneye. Imigisha yose dufite ituruka mu biganza byayo byuzuye ubuntu. Nk’ingaruka y’ibyo, Imana yifuza ko abagabo n’abagore bagaragaza gushima kwabo bagira icyo bayigarurira batanga icyacumi n’amaturo: ari amaturo yo gushima, amaturo y’ubushake n’ay’uko bavanweho urubanza rw’icyaha. Iyaba ibyo gukora umurimo w’Imana byazanwaga mu bubiko bwayo hakurikijwe gahunda y’Imana yo gutanga icyacumi cy’ibyungutswe n’amaturo y’ubushake, haboneka byinshi cyane byo guteza imbere umurimo w’Uwiteka. INI 50.5
Nyamara imitima y’abantu inangizwa n’ubugugu kandi nk’uko byabaye kuri Ananiya na Safira, bagira ikigeragezo cyo kugumana igice cy’ibiguzi nyamara bakagaragaza bya nikize ko bubahirije ibyo Imana isaba. Abantu benshi baya umutungo wabo bikorera ibibanezeza. Abagabo n’abagore bareba ibibashimisha kandi bakanezeza irari ryabo, mu gihe bazanira Imana ituro rito batanabishaka. Bibagirwa ko umunsi umwe Imana izababaza gusobanura uko bakoresheje umutungo wayo; kandi ko itazigera yemera ibyo bashyira mu bubiko bwayo bidashyitse nk’uko itemeye ituro rya Ananiya na Safira. INI 51.1
Uhereye ku gihano gikomeye cyahawe bariya babeshyi, Imana ishaka ko twiga uko yanga byimazeyo uburyarya ubwo ari bwo bwose n’ikinyoma. Mu gushaka kwerekana bya nikize ko batanze byose, Ananiya na Safira babeshye Mwuka Muziranenge maze ingaruka iba kubura ubugingo bwa none n’ubw’ahazaza. Iyo Mana yabahannye icyo gihe ni nayo uyu munsi iciraho iteka ibinyoma byose. Iminwa ibeshya ni ikizira kuri yo. Ivuga ko mu murwa Wera “hatazinjira ikintu gihumanye, cyangwa ukora ibizira, akabeshya.” Ibyahishuwe 21:27. INI 51.2
Nimureke dukomere ku kuvugisha ukuri kandi bihinduke umugabane w’ubugingo bwacu. Gufata ukuri nk’ibikino no kuguhindura tugira ngo guhwane n’imigambi y’ibyo umuntu ararikiye ni ukurimbura ukwizera. “Muhagarare mushikamye mukenyeye ukuri.” Abefeso 6:14. Umuntu wese utavugisha ukuri aba agurisha ubugingo bwe mu isoko ry’imburamumaro. Ibinyoma bye bishobora kugaragara ko byafasha mu bihe bikomeye; ashobora kugaragara ko ibyo akora bitera imbere kuruta ibyo yari kunguka iyo aza gukoresha ukuri, nyamara agera aho atagira uwo yiringira. We nk’umubeshyi ntabwo aba akigirira icyizere ibyo abandi bamubwiye. INI 51.3
Ku byerekeranye na Ananiya na Safira, icyaha cyo kuriganya Imana bagihaniwe vuba na bwangu. Icyo cyaha cyagiye gisubirwamo kenshi mu mateka y’Itorero kandi na n’ubu gikorwa na benshi. Nyamara nubwo kitakurikirwa n’ikintu kigaragarira amaso cyerekena ko Imana itacyishimiye, ntibisobanura ko muri iki gihe iki cyaha cyoroheje imbere y’Imana kuruta uko cyari kiri mu gihe cy’intumwa. Umuburo waratanzwe kuko Imana yerekanye neza uko yanga iki cyaha urunuka; kandi abantu bose birundurira mu buryarya n’umururumba bamenye neza ko barimbura ubugingo bwabo. INI 51.4


text:
Mwizerwa Janviere Nyirankundwa ni umubyeyi wagizweho ingaruka na Genocide yakorewe Abatutsi mu 1994 ariko Imana yaramurinze ararokoka ndetse abasha gutera intambwe yo gukira ibikomere no kubabarira abamwiciye umuryango.
Muri iki gice cya mbere, mu magambo ye aradusobanurira inzira y’umusaraba yanyuzemo muri Genocide n’ingaruka zasigaye ku buzima bwe.
« Twari umuryango mwiza ushimishije Papa, Mama n’abana 5. Navutse mbona ababyeyi banjye baririmba muri chorale Hoziana ndetse Papa yari perezida w’iyi chorale. Wari umuryango bava muri repetition tugasenga tukaririmba tugakora amasengesho y’iminsi runaka twishimye. Muri macye twari umuryago unezerewe aho ni igice cy’umwuka, ariko no mu mubiri twari abantu bifashije.
Muri Genocide twarihishe twese hamwe n’umuryango ahantu mu gishanga twabaga Kabeza icyo gihe hitwaga Kajeke. Papa yapfuye le 12/4/1994, hashize iminsi 5 basohora amatangazo abwira abantu ngo basohoke aho bihishe bajye mu ngo amahoro arahari. Tukimara kuzamuka ni bwo abantu badutangiriye batangira kurasa abari inyuma yacu, twahise turyama ahantu mu rubingo ariko cyari igihe gikomeye kuburyo namaze igihe kinini numva amasasu mu matwi.
Ibyo birangiye babajije papa indangamuntu abereka Bibiliya arababwira ati « Iyi ni yo ndangamuntu yanjye ». Twarazamutse tugera mu rugo ariko igitangaje ni uko umuntu yicwaga n’uwo baziranye wa bugufi, hari abantu bajyaga bakora ibiraka byo kubaka mu rugo ndetse muri icyo gitondo twari tumaze gusangira mu minota micye baje baseka bati «Pasiteri naze» nuko baramujyana, twashatse kumukurikira ariko umwe muri bo yagiriye neza aducira isiri ngo dusubire inyuma, uwo munsi ni bwo bamwishe.
Abasigaye rero twari abana 5 ndi imfura na basaza banjye 4 bankurikira, basaza banjye 2 bankurikira bari baragiye kwa nyirarume bo barokokeye Saint Famille. Njyewe na basaza banjye 2 bato ni bo twajyanye mama na we turaburana ariko twaje kubonana nyuma n’ubwo interahamwe zazaga kutwigambaho ko zamwishe. Aho twihishe rero twari tubikiwe kuzoroswa umubyeyi (kwicwa nyuma) bazaga buri munsi kureba ko duhari ndetse bamenyesha n’izindi nterahamwe ko uko turi abana 3 bazatwica nyuma y’umubyeyi. Aho ni ho Imana yaturindiye kuko bazaga bavuye kwica bakabanza kureba ko duhari hanyuma bagasubira kwica.
Itariki bari baduhaye yo kwicwa nibwo inkotanyi zaje zibisikana n’interahamwe zigenda inkotanyi zinjira muri karitsiye, narihishe bikomeye nari ngiye kugira ingorane zo kuhasigara ariko inkotanyi zanga kuhava ziravuga ngo uwo mwana tubanze tumubone. Twagiriwe umugisha baratujayana tugenda tunyura ku mirambo y’abantu tuzi byari ikintu gikomeye. Batujyanye muri stade Amahoro tuhamara igihe gito duhita tujya i Ndera ni ho twahuriye na mama inkotanyi zaramurokoye. Twahise tubana ariko mu buzima butoroshye kuko abana 2 bato Genocide yabaye batangiye kumenya kugenda ariko bahise basubira ibwana duhuye na mama ni we watangiye kubatoza kugenda».
Ibyo biteye ubwoba Janviere yanyuzemo byagize ingaruka zikomeye ku buzima bwe ndetse hari icyo byangije kuri we asigarana ibikomere mu bijyanye no kwizera nk’uko abisobanura ati:
«Mu ngaruka zimwe nahuye na zo nubwo nakuriye mu nzu y’Imana nahise numva ntakaje kuyizera kuko numvaga mu byatumye uwo muntu aturokora tukihisha ni uko yamugiriye neza, numvaga papa ari umuntu mwiza ubanira abantu neza ndetse ari umuntu w’Imana. Numvaga rero izamurindira icyo. Rero iyo ni ingaruka nagize yo kutumva Imana neza no gutakaza kuyizera.
Indi ngaruka ikomeye nagize natakaje kwizera abantu: Nk’uko nabivuze abantu baje gufata papa harimo abaturanyi. Kuba umuntu duturanye ari we waje akamutwara, nahise ntakaza kwizera abantu.
Inagaruka yindi yambayeho ni ukutizera abantu bo mu rusengero: Papa yakoraga muri ADEPR mu bakozi bo hejuru, Genocide irangiye numvaga ari igikuba cyacitse numvaga ari nk’aho ari we wapfuye wenyine, yego hapfuye n’abandi ariko ni we nkunda kuvugaho cyane. Natekerezaga rero ko niduhinguka mu rusengero igikuba kiri bucike amateraniro adashobora kuba papa yarapfuye nkumva bari buhagarike amateraniro bakabanza kutubaza uko byagenze ariko ntibyabayeho. Byangizeho ingaruka zikomeye kugira ngo nongere nizere abantu bo mu rusengero nakire ko ari abantu b’Imana.
Mu buryo bw’umubiri nabwo nagize ingerauka: Kuba ari abantu twari dufite ubutunzi, dufite abakozi 3 reba rero noneho gutangira ubuzima nta wundi muntu dufite udufasha mu rugo ngatangira kwiga imirimo bushya. Ndibuka mama yahoraga arira kubera intimba byatumaga nirwanaho nkiga imirimo kugira ngo ntazaba umwana w’umugore nk’uko mama yabimbwiraga. Ibyo rero mu ngaruka byanteye gushirira mpinduka umurakare sinajyaga nseka kuko numvaga nta mpamvu yabyo. Numvaga nshaka kubaho ndi serious kugira ngo batazavuga ko ndi umwana w’umugore ».
Mugice cya 2 tuzareba urugendo rwa Janviere rwo gukira ibikomere no kubabarira abamwiciye umuryango.
Source : Agakiza Tv
Source :[email protected]


text:
Uko umuntu agenda akura, agenda arushaho kwitegereza no kubona umiryango iryoshye aho umugabo n’umugore babanye neza ukaba wakemeza ko aho bibera nko muri paradizo ntoya. Abakobwa batari bacyeya bibaza uko bigenda kugirango umukobwa ahitemo umusore baberanye dore ko akenshi aba akomangirwa n’abasore batari bacyeya.
Mu nyandiko ye kuri iki kibazo, umuhanga mu by’imitekerereze ya muntu Claude Boutin yabivuye imuzi mu nyandiko dukesha urubuga rwa interineti rwa femmeplus.canoe.com aho yanononsoye cyane ibyatuma umwari ahitamo nabi.
Guhitamo umusore ukubereye nk’inkumi, si ibintu bikomeye nubwo bitoroshye cyane dore ko byagereranywa no guhitamo icunga rimwe muri menshi kandi koko rikaba ariryo rirakuryohera kurusha yose.
Ntago byagereranywa n’ikizamini cyo guhitamo aho wifashisha urupapuro ukajya ureba imirongo(condition) uwo ugiye guhitamo yujuje cyangwa atujuje.
Kwimenya
N’ubwo benshi batekereza ko gukunda bikaryoha ari amahirwe umuntu yigirira, akenshi kubihirwa mu rukundo hari ubwo biba bikomoka mu guhitamo nabi. Aha wakibaza igihe havugwa ko umukobwa yahisemo nabi. Ni igihe uhitamo umusore udakurikije wowe uko umeze, ugahitamo utitaye mu by’ukuri ku byo ukunda kandi wifuza mu buzima.
Abakobwa bose ntibakunda ibintu bimwe, niyo mpamvu ugomba kwimenya koko ukamenya uko umusore wakwizihira yaba ameze mbere yo kugira uwo ubwira yego.
Hari ubwo muri wowe waba ushimishwa n’umusore muremure cyangwa mugufi, uvuga macyeya cyangwa uganira bityo bikaba ari ngombwa koko kwimenya mbere y’ibindi byose.
Iziture iminyururu ikubuza guhitamo neza
Guhitamo umusore muberanye cyangwa umugabo uzakubera isoko y’umunezero, bihura n’inzitizi cyane y’amateka y’urukundo umukobwa aba yaranyuzemo cyane cyane bigakomezwa n’ibikomere bitandukanye aba yaragiye ahura nabyo.
Ibikomere byurukundo bitandukanye byatewe n’amateka y’urukundo umwari yanyuzemo bititondewe byangiza imihitiremo y’umukunzi uzaba isoko y’umunezero. Aha twavuga cyane aho umwari aba yarahemukiwe n’umugabo wavugaga macyeya akumva ko umugabo uzamuryohera agomba kuzaba avuga cyane.
Ingero zaba nyinshi hano aho umukobwa wahemukiwe n’umukene yakumva ko umukire ariwe gisubizo cyangwa se niba ari umukire wamuhemukiye azaryoherwa n’umukene.
Hari nababa barembejwe n’amateka mabi y’urukundo yabakomerekeje ugasanga bahebeye urwaje bavuga ngo uzaza wese ni akazi ke apfa kuzaba ari umugabo.
Kugirango rero ubashe guhitamo neza ni ingenzi kwizitura iyo minyururu yose kandi ukamenya mu by’ukuri umusore wifuza. Ibikomere watewe n’urukundo byaba ari ibyakera cyangwa iby’ubu biguguna ubushobozi bwo guhitamo uwo muberanye muri bose uba ubona.
Wikwisuzugura
Kubera impamvu zitandukanye, hari ubwo nk’umukobwa uba wumva udakwiriye gutura uburyohe bw’urugo rusa na paradizo. Bitewe ahanini no kwisuzugura cyangwa gucika intege hari ubwo wumva usa n’uwahebeye urwaje, wumva utari mwiza, ko udakurura abagabo, ko nta mugabo wakwifuza, mbese ukumva uri ku rugero ruri hasi cyane ugereranije n’abandi bakobwa bagenzi bawe.
Kwisuzugura rero biganisha cyane mu guhitamo nabi n’ubwo no kwishira hejuru nabwo byangiza imihitiremo. Aha umukobwa ashobora kugwa cyane mu mutego wo kwisanga ari umunyagasuzuro cyane kugeza aho atakibasha kumenya mu by’ukuri umusore watuma ahoro yizihiwe ari uwuhe.
Urufunguzo rwo kwigobotora ibikugwingiza mu mihitiremo yawe, ni wowe urufite cyane ko ari ntawamenya mu by’ukuri ikikunyura kurusha byose. Ni ingenzi cyane kandi ku mukobwa kumenya ko umunezero wimbitse utava mu kuba ufite umusore w’inshuti cyangwa umugabo dore ko kenshi abatari bacyeya bahangayika bishizemo ko barengerewe n’imyaka bigatuma bahitamo bitabanogeye arinabyo byazabaviramo kubabazwa muri urwo rugendo rw’urukundo.
Kwimenya no gukira ibikomere hari ubwo wananirwa kubyishoboza, ariho usanga hitabajwe inzobere mu byerekeye ubuzima bw’imitekereze ya muntu, cyagwa se ukiyambaza inshuti wizeye kandi ifite ubushobozi bwo kugufasha.
Kwimenya ukamenya neza icyo ushaka n’icyakunyura kurusha ibindi udashingiye ku bikomere by’amateka yawe, birahagijekugirango uhitemo neza kuko iyo wimenye by’ukuri ntuba ugikeneye no guhitamo ahubwo uwo mubyumva kimwe aba ari nawe muberanye.
Video Abakobwa Beza
Ni gute wahitamo umusore muberanye
Uko umuntu agenda akura, agenda arushaho kwitegereza no kubona umiryango iryoshye aho umugabo n’umugore babanye neza ukaba wakemeza ko aho bibera nko muri paradizo ntoya. Abakobwa batari bacyeya bibaza uko bigenda kugirango umukobwa ahitemo umusore baberanye dore ko akenshi aba akomangirwa n’abasore batari bacyeya.


text:
Impuguke mu ijambo ry’Imana Bwana Samuel Ntibayizi yatangaje ko hariho abahanuzi begereje abakiristo inda zabo aho kubegereza Imana ,iki akaba ari kimwe mu bigaragaza ko ari abahanuzi b’ibinyoma.
Ibi yabitangaje kuri uyu wa gatatu taliki ya 7 Kanama 2019,akaba ari mu gihe Bibiliya ivuga ko mu minsi y’imperuka abahanuzi b’ibinyoma bazagwira bitwikiriye uruhu rw’intama kandi imbere ari amasega aryana.
Aganira n’ikinyamakuru cy’Isezerano.com ,impuguke mu ijambo ry’Imana Bwana Samuel Ntibayizi yavuze bimwe mu bimenyetso biranga abahanuzi b’ibinyoma n’uburyo wabatahura.
Yagize ati:”abahanuzi b’ibinyoma bakora ibitangaza bikomeye kugirango bemerwe n’abantu,nko gukiza abasazi bagataha bigenza,kubamenaho amazi ashyushye ntabatwike n’ibindi ariko iyo utabahaye amafaranga ntacyo bakumarira”.
“Bibiliya itubwira ko bazaza biyitirira izina rya Yesu(Matayo24:5),ndetse biyita abakiristo banahamya ko Kristo ari umwami .Kuba baza biyitirira izina rya Yesu sicyo cyakwemeza ko ari abahanuzi batumwe n’Imana.Menya ko ibitangaza n’ubuhanuzi atari byo byerekana umuhanuzi nyakuri”.
“Bene bano bahanuzi b’ibinyoma akenshi ikibagaragaza ni imbuto zabo(Matayo7:16),ikindi cyabaguhishurira ni Umwuka wera kuko iby’umwuka bisobanurwa n’umwuka,gusa iyo umaranye igihe nabo usanga bafite ikibazo mu mutima”.
Bwana Samuel Ntibayizi yakomeje agaragaza ko aba bahanuzi b’ibinyoma icyo bashyira imbere ari inda zabo aho kwegereza Imana abakristo kuko akenshi intego zabo ziba zishingiye ku guhaza inda zabo.
Ati: “bakoresha izo mpano ngo bahaze inda zabo cyangwa ngo babone ibyo bakennye,aho kugirango begereze abakiristo Imana ahubwo babegereza inda zabo kuko iteka bahora basaba amafaranga.Bakoresha kandi impano zabo ngo babe ibirangirire bamenywe n’abantu,ibyubahiro no gusingizwa nibyo baba bagamije,aho guhanura ngo bungure itorero ku buntu nkuko Kristo yatangiraga ubuntu bo ugomba kubaha icyo bagutegetse kuko ariyo ndamu yabo”.
Impuguke mu ijambo ry’Imana Bwana Samuel Ntibayizi ni umwigisha akaba n’umucukumbuzi mu ijambo ry’Imana(Theology),akaba n’umukiristo wo mu itorero rya ADEPR.


text:
Nyaruguru: Abantu 10 bafungiye kuri Sitasiyo ya Polisi bazira kwangiza ishyamba rya Leta
Abantu icumi bafungiwe gutema ibiti mu mashyamba ya Leta bakabitwikamo amakara.
Abantu icumi bafungiwe kuri sitasiyo ya Polisi y’u Rwanda ya Mata, mu karere ka Nyaruguru, aho bakurikiranyweho icyaha cyo gutema ibiti mu mashyamba abiri ya Leta yo mu kagari ka Nyange na Gakoma, ho mu murenge wa Kibeho hanyuma bakayatwikamo amakara.
Abafatiwe mu kagari ka Gakoma ni Nikuze Damascene ufite imyaka 32 y’amavuko, Ntakirutimana Alphonse ufite imyaka 34 y’amavuko, Nshimiyimana ufite imyaka 24, Nyamagana Simon ufite imyaka 23, Ndayisenga Viateur ufite imyaka 20, Mayira Emmanuel ufite imyaka 34, na Nkeshimana André ufite imyaka 28.
Muri Nyange, hafatiwe Ntirushimana Eugene ufite imyaka 28, Semagazi Eugene ufite imyaka 29, na Ngirumpatse Emmanuel ufite imyaka 30 y’amavuko.
Umuvugizi wa Polisi y’u Rwanda mu ntara y’Amajyepfo, Chief Inspector of Police (CIP) André Hakizimana yavuze ko ibiti abo icumi batemye, akaba ari na byo batekagamo amakara byari ku buso bungana na hegitari imwe n’igice.
Muri icyo gikorwa cyo gufata abangiza ibidukikije, Polisi y’u Rwanda muri aka karere yafatiyemo kandi uwitwa Ndayisaba Jean ufite imyaka 38 y’amavuko atwaye imifuka 150 y’amakara mu modoka yo mu bwoko bwa Fuso ifite nomero ziyiranga RAC 562 Z nta ruhushya rwo kuyavana ahantu hamwe ayajyana ahandi.
CIP Hakizimana, yavuze ko Ndayisaba yafatiwe mu kagari ka Ngarurira, ho mu murenge wa Munini, ariko ko yaciwe ihazabu maze ararekurwa.
Yagize ati:”Uburenganzira bwo gusarura ishyamba no gutwika amakara butangwa n’ubuyobozi bw’umurenge, naho ubwo kuvana ibiti byasaruwe n’amakara ahantu runaka bijyanwa ahandi butangwa n’akarer”.
Ingingo ya 96 y’Itegeko Ngenga N° 04/2005 ryo ku wa 08/04/2005 rigena uburyo bwo kurengera, kubungabunga no guteza imbere ibidukikije mu Rwanda, ivuga ibihano bihabwa uwo ari we wese, mu buryo butubahirije amategeko abigenga, utwika, utema cyangwa utemesha ibiti n’uwica inyamaswa mu mashyamba arinzwe, mu byanya birinzwe no muri Pariki z’Igihugu.
CIP Hakizimana yagize na none ati:”Gusarura ishyamba no gutwika amakara mu buryo bunyuranije n’amategeko biri mu byangiza ibidukikije, kandi kwangirika kwabyo bigira ingaruka mbi ku buzima bw’abantu, ku rusobe rw’ibinyabuzima, no ku bukungu bw’igihugu muri rusange. Uwo ariwe wese uzahirahira abikora amenye ko azafatwa aryozwe ibyo yakoze”.
Ingingo ya 416 y’igitabo cy’amategeko ahana y’u Rwanda ivuga ko umuntu wese, mu buryo butubahiriza amategeko abigenga, utwika, utema cyangwa utemesha ibiti n’uwica inyamaswa mu mashyamba arinzwe, mu byanya birinzwe no muri Pariki z’Igihugu, ahanishwa igifungo kuva ku mezi atandatu (6) kugeza ku myaka ibiri (2) n’ihazabu y’amafaranga y’u Rwanda kuva ku bihumbi magana atatu (300.000) kugeza kuri miliyoni ebyiri (2.000.000) cyangwa kimwe gusa muri ibyo bihano.
Intyoza.com


text:
Itariki ya 25/09, ni umunsi udateze kuzibagirana mu mateka y'u Rwanda rwose. Ni umunsi abanyarwanda bose bagiye mu matora ya Kamarampaka yari agenewe gukemura impaka zari hagati y'abari bavanyeho ubwami bagashyiraho ubutegetsi bugendera ku matwara ya Repubulika n'abari bagishyigiye ko ubwami bugumaho. Imyanzuro yavuye muri ayo matora ya Kamarampaka ni uko ubwami bwari buciwe mu Rwanda burundu, ko u Rwanda rwagombaga gukomeza kugendera ku mitegekere ya Republika yari yashyizweho n'intumwa za rubanda mu kwa mbere kw'uwo mwaka, kandi ko abanyarwanda badashaka uwari umwami Kigeri V Ndahindurwa.
Muri iyi minsi, Radiyo Ijwi Rya Rubanda yagiye ibagezaho ibitekerezo by'abanyarwanda batangiye kwamamaza ko basanga ko umuti w'ibibazo by'u Rwanda ari ukugarura ubwami, bahereye ku mitegekere mibi yagaragaye muri Republika, cyane cyane amarorerwa ingoma iyobowe na FPR Inkotanyi yakoze kandi igikora. Abo banyarwanda bibumbiye mu Ihuriro ry'Inyabutatu Nyarwanda RPRK baduhaye ibisobanuro byinshi ku mpamvu babona igarurwa ry'ubwami no kwongera kwimika Kigeri V Ndahindurwa ariwo muti w'ibibazo dufite ubu.
Kuri uyu munsi wo kwibuka umunsi abanyarwanda basezereyeho burundu ubwami n'uwahoze ari umwami Kigeri V Ndahindurwa, Radiyo Ijwi Rya Rubanda yasanze ari byiza kumuha ijambo we ubwe kugira agire icyo ageza ku banyarwanda bamuzi n'abatamuzi, agire icyo avuga ku buryo Kamarampaka yagenze no ku buryo yumva ibibazo by'u Rwanda byazakemuka aramutse yongeye kwimikwa nk'umwami w'u Rwanda.
Reka dutege amatwi ibyo yatubwiye.
Banyarwandakazi, Banyarwanda,
Abari bagifite amatsiko yo kwumva umwami wavanyweho n'abanyarwanda muri Kamarampaka yo kuri 25/09/1961, muramwiyumviye. Ubu mubonye n'umusogongero y'uko ameze.
Icya mbere cyo, iyo usuhuje umwami, ntashobora kugusubiza, ngo nuvuga uti waramutseho mubyeyi, abe yagira ati waramutseho nawe? Reka da! Ahubwo aragusubiza ati: Ni nde? Ubwo nicyo kinyabupfura cy'ibwami.
Simbihereye kandi kuri iki kiganiro mumaze kwumva gusa, ni nako byagendaga no mu bindi biganiro twagiranye mu kwa gatanu n'ukwa gatandatu. Ndumva ari ngombwa nabyo ko tuza kubigarukaho.
Icya kabiri, umwami ntiyihangana, ngo agusezerere mu kinyabupfura. Abikora neza neza nka ba bandi bo mu Rwanda twagiye dushaka kubaza ku mirimo bashinzwe yo kuyobora abaturage: gukubitaho telefone, ugasigara wumiwe!
Icya gatatu, ni uko umwami, kubera ko ari umuntu uvugisha ukuri kwambaye ubusa, adashobora kuvuga kuko afite ubwoba ko hari abo yakomeretsa kubera ko bo badakunda ukuri.
Mu bisobanuro byose numvanye abahatanira ubutegetsi, nibwo nakwumva iki ngiki kiva mu kanwa k'umuntu ushaka ko abantu bamujya inyuma. Ngo sinavuga ukuri kuko mvugisha ukuri, kandi nkuvugishije, nakomeretsa abatavugisha ukuri. Ngo mpitamo kwicecekera.
Icya kane, ni uko umwami afite akazi kenshi cyane ku buryo adashobora kubona akanya ko kuganira ku bibazo abanyarwanda bibaza.
Ntimumbaze ako kazi kenshi uwo mwami afite katumye mu gihe cy'amezi 4 yuzuye, atabona n'isaha imwe yo kuvugana na Radiyo Ijwi Rya Rubanda ngo asubize ibibazo twamushyikirije kandi ariwe watwibwiriye ngo niba dushaka kuvugana nawe tuzabanze tumwandikire ibibazo tuzamubaza. Ngo yagize akazi kenshi, maze akabivuga n'ijwi rituje, riberanye koko n'abantu bavugisha ukuri.
Mumbabarire, munyihanganire Banyarwandakazi, Banyarwanda, mbabwize ukuri nk'uko bisanzwe. Aha uwigeze kuba umwami w'u Rwanda Kigeri V Ndahindurwa arabeshya, kandi azi ko abeshya. Kandi muzi ko ntihanganira abambeshya.
Ndagira ngo mbabwire ko nawe ubwe namwibwiriye ko ibisobanuro bye ntabifataho ukuri maze kubona ko ankina amacenga kandi atari imikorere twatekerezaga ku muntu ukwiye kwihesha icyubahiro nkawe.
Ni byo koko, ku tariki ya 14/08/2012, hashize ukwezi n'ibyumweru bibiri, namwandikiye ngira nti:
Kuri:
Mwami Kigeri V Ndahindurwa,
Mukomere.
Mubyeyi rero, ni kuva mukwa gatanu munyemereye ko tuzagirana ikiganiro. Mwansabye ibibazo ndabiboherereza. Numvaga byadufasha kumara amatsiko abanyarwanda bashaka kubamenya neza no kubumva.
Nagiye mbibutsa kuri telefone mukansubiza ko muzambwira bidatinze. Ubu amaso asa n'ayaheze mu kirere. Kandi igihe cyose mwambwiraga ko nta kibazo tuzashobora kuganira, numvaga nta mpamvu yatuma ijambo mwampaye risubirwaho kuko rwose numvaga imikorere yanyu igomba kuba ifite aho itaniye n'iya bariya basanzwe.
Ubu ariko ngeze igihe cyo kubyibazaho. Birangoye kwemera ko ari ukubera akazi kenshi, kandi bikaba bingoye gutekereza ko Umukuru yambeshya.
Nagiraga ngo nongere mbabaze, noneho mumbwize ukuri, niba tuzashobora kuganira ku bibazo nabagejejeho cyangwa niba bitazashoboka.
Mbaye mbashimiye.
Imana ikomeze ibahe umugisha.
Simeon.
Ijwi Rya Rubanda.
Iyo baruwa nayimwandikiye ku tariki ya 14/08, hari hashize amezi atatu anderega buri gihe.
Ntiyigeze ayisubiza, nk'uko atigeze asubiza n'izindi za emails nari nagiye mwoherereza kuva mu kwezi kwa gatanu, mwibutsa ko ngitegereje ko agenera ikiganiro Radiyo Ijwi Rya Rubanda.
Aho bigeze aha rero, umuntu yakwibaza ati, aho abashaka kugarura umwami ntibashaka kudupfunyikira umunyu? Umuntu yakwibaza ati: ese ibyo bibazo Radiyo Ijwi Rya Rubanda yasabye Yohani Batista Ndahindurwa gusubiza, noneho akabihunga mu gihe cy'amezi ane yose, ni ibihe? Ese ni uko ari ibibazo bimuruhije gusubiza kugira ngo adakomeretsa ba bandi avuga badakunda ukuri, cyangwa yumva ko nta cyo abanyarwanda bagombye kumubaza kandi baramwirukanye, cyangwa yumva yabisubiza ari uko yamaze gusubizwa ku bwami yavanyweho na Kamarampaka yo kuri 25/09/1961?
Reka mbasomere ibyo namwandikiye igihe namugezagaho ibyo bibazo ku tariki ya 29/05/2012:
Kuri:
Mwami Kigeri V Ndahindurwa,
Mukomere.
Nishimiye cyane kuba twarashoboye kuganira akanya gato mu cyumweru gishize. Nk'uko twabivuganye kuri telefoni nejejwe no kubandikira iyi email mbasobanurira muri make ibya Radiyo Ijwi Rya Rubanda kandi mbabwira ibyo nifuza ko twaganiraho mu kiganiro nabasabye ko twagirana.
Nk'uko mushobora kuba mwaramaze kubyumva, natangije radiyo ivugira kuri Internet yitwa Radiyo Ijwi Rya Rubanda igamije kubera abanyarwanda babishaka urubuga bashobora gutangiraho ibitekerezo ku buzima bwabo no ku micungire y'igihugu cyacu, ibyo bigakorwa nta buryarya mu Kinyarwanda, mu kinyabupfura no mu bwubahane.
Mbabazwa cyane n'ukuntu abanyarwanda baheze mu gihirahiro, ugasanga aho kugira ngo batahirize umugozi umwe mu kwubaka igihugu, bahora bishishana, babeshyana, batinyana, barebana ay'ingwe, bakanirana, bashengurwa n'intimba bamwe basa n'abatabona, batukana, nk'aho ubumwe n'ubwumvikane ari ikintu kidashoboka mu banyarwanda.
Nayishyizeho rero kubera ko nemera ko kuganira no kubwizanya ukuri ari imwe mu nzira zizatuma tuva muri iyo vicious circle.
Nk'uko ubu bigaragara, hari abanyarwanda benshi basigaye batanga ibitekerezo byabo kuri Radiyo Ijwi Rya Rubanda. Hari benshi, cyane cyane mu bari hanze y'igihugu, batazi neza ibikorwa mu Rwanda, uko bikorwa n'impamvu. Dukunze rero kubagezaho inkuru z'imvaho, ziturutse ku baturage no ku bafite uruhare mu buyobozi bw'igihugu.
Ibyo bishobora kugabanya ibihuha, amazimwe cyangwa ibigambo bya propagande.
Dukunze no kugaruka ku mateka y'igihugu cyacu, kugira ngo mu kwubaka u Rwanda rw'ejo tuzahere ku masomo twabonye mu gihe cyashize.
Ni muri urwo rwego nifuje ko namwe twagirana ikiganiro.
Muri iyi interview nifuje ko twagirana, nzatangira mbasaba kwibwira abumva Radiyo Ijwi Rya Rubanda. Ubusanzwe mpitamo ko umuntu iyo muhaye urubuga kuri radiyo, afata umwanya ashaka wose, akivuga ku buryo buhinnye cyangwa burambuye uko abishaka. Simba nifuza kujya mubaza akantu ku kandi buri segonda... Rwose nabasaba ko nituganira, mwazisanzura mukavuga muzi ko mubwira abantu bamwe batabazi na buhoro, abandi batabaherutse, babafitiye amatsiko, harimo ababazi neza n'ababazi nabi... Ni umwanya rero wo guha abanyarwanda image mwifuza ko babagiraho.
Nyuma y'uko kutwibwira, hazaba umwanya w'ibibazo.
Bimwe bizaba bishingiye ku byo muzaba mwavuze, nshaka kubisobanuzaho kugira ngo abatwumva nabo batazasigarana ingingimira.
By'umwihariko, nifuzaga ko mwazatumara amatsiko kuri ibi bikurikira:
1 Mbere y'uko muhabwa umurimo wo kuyobora igihugu
- Kuvuka - umuryango - uburere mu muryango no mu mashuri
- Ibibazo by'ingutu byari mu gihugu icyo gihe - uruhare rw'abakoloni - uruhare rw'amadini - uruhare rw'amashyaka
2 Itanga n'ishyingurwa ry'Umwami
- Uko byagenze - uruhare rw'abakoloni
3 Iyimikwa ryanyu nk'Umwami
- Uko byagenze - uruhare rw'Abiru - uruhare rw'abakoloni
- Ibibazo byavutse nyuma y'iyimikwa ryanyu byiyongera ku byari bisanzwe - Umuti mwari mubifitiye - Gahunda mwari mufite
- Byagenze bite ngo idashyirwa mu bikorwa - Amananiza mwahuye nayo - Uruhare rw'ababirigi - Uruhare rw'amadini
4 Uguciribwa hanze kwanyu
- Uko byagenze - Uko mwabyifashemo
- Uko abakoloni babibonaga - ibyo bakoze
- Uko LONI yabibonaga - Ibyo yakoze
- Amatora ya Kamarampaka - Uko yagenze - Uruhare rw'ababiligi - Uruhare rw'amadini - Uruhare rw'amashyaka - Uko mwakiriye ibyavuyemo.
5 Independansi na Republika ya Mbere
- Mwabyakiriye mute? Mwagerageje iki kugira ngo mugaruke mu gihugu? Byagenze bite?
- Mwari muhuriye he n'ibitero by'Inyenzi?
6 Repubulika ya Kabiri
- Mwagerageje iki kugira ngo mugaruke mu gihugu? Byagenze bite?
7 Intambara ya FPR Inkotanyi
- Mwayakiriye mute?
- Mwari muhuriye he n'ibitero by'Inkotanyi?
- Mwagerageje iki kugira ngo abanyarwanda baticana?
8 Republika ya Gatatu (ya FPR Inkotanyi)
- Mwayakiriye mute? Mwagerageje iki kugira ngo mugaruke mu gihugu? Byagenze bite?
9 Umuti w'ibibazo byo mu Rwanda
- Ku bwanyu, umuti w'ibibazo byo mu Rwanda ni uwuhe? Mwumva bikwiye (bigomba) kugenda bite?
- Kugira ngo muve mu buhungiro hagomba iki?
- Muramutse mutashye mu Rwanda nk'Umwami, muteganya ko:
- ubutegetsi bw'igihugu bwazasaranganywa gute?
- ibirangagihugu byazaba ibyariho igihe cy'Ubwami, cyangwa ibiriho igihe cy'ubu?
- mwazasimburwa mute igihe bizaba ngombwa?
- Mwahumuriza mute abishisha kandi barwanya igaruka ry'ingoma ya Cyami mu Rwanda?
Nyuma y'icyo kiganiro, nzabasaba gutanga umwanzuro no kugira ubutumwa mugeza ku banyarwanda haba bose muri rusange, haba igice cyabo, nk'abari ku butegetsi, abenegihugu bari imbere mu gihugu, abanyarwanda bari hanze, abanyamashyaka, urubyiruko, abanyamadini etc...
Nabasaba ko mwaba mwateganije igihe gihagije kugira ngo mutazavuga ibintu huti huti bigatuma abatwumva basigarana ipfa n'ipfunwe aho kugira ngo basobanukirwe ku buryo bunoze.
Azaba ari umwanya wo kubwira abanyarwanda ku buryo mwe mwabonye igice cya vuba cy'amateka yacu no kubanyuriramo uko mwumva amakosa yakozwe mu mitegekere y'igihugu cyacu yagororwa. Ni umwanya wo kugira ngo abatari babazi cyangwa ababazi nabi kubera uko babwiwe, biyumvire noneho ubutumwa bw'imvaho buturutse kuri nyiri ubwite, babone ishusho mwe ubwanyu mushaka ko babagiraho.
Ikiganiro ntabwo kizaba kinyura kuri radiyo en direct. Kizacibwamo ibice bitandukanye, bizanyura kuri radiyo mu minsi izakurikiraho.
Bishobotse iki kiganiro twagikora dukoresheje Skype niba muyifite (Skype username yanjye ni IjwiRyaRubanda) cyangwa se tugakoresha telefoni. Mubishoboye mwanterefona kuri telefone +442081801818 mu Bwongereza mu gihe cy'ikiganiro, ariko mutabishoboye ubwo nabahamagara kuri mobile yanyu cyangwa indi telefone mwampa.
Nagiraga ngo mbibutse ko ubu Radio Ijwi Rya Rubanda ivugira amasaha 24 kuri 24 buri munsi kuri internet. https://ijwiryarubanda.com
Ururimi dukoresha kuri Radiyo Ijwi Rya Rubanda ni Ikinyarwanda kuko nzi ko ruvugwa na 100% ry'abanyarwanda. Sinshyigikiye ababa babwira abandi banyarwanda bakagwa mu gishuko cyo kuvuga ahanini mu ndimi z'amahanga cyangwa z'abize (igifaransa cyangwa icyongereza) nk'aho bashaka guheza muri debats abanyarwanda batazi izo ndimi cyangwa se nk'aho bashishikajwe no kubwira abanyamahanga cyangwa kubatangaho abagabo.
Ntegereje ko mumenyesha umunsi n'amasaha mushobora kubonekaho.
Mbaye mbashimiye cyane.
Mugire amahoro kandi Imana ikomeze ibafashe.
Simeon Musengimana.
Ijwi Rya Rubanda.
Ngiyo ibaruwa nandikiye Yohani Batista Ndahindurwa wahoze ari umwami w'u Rwanda, Kigeri V. Yari yanyemereye we ubwe ko nimugezaho ibibazo nshaka ko adusubiriza, azampa umwanya tukabiganiraho.
Ariko yakomeje kunderega ambeshya ngo nta gihe afite. Ubusanzwe sinumvaga ko umwami yabeshya, kuko numvaga ko yabyirinda cyane kandi numvaga ko nta mpamvu yatuma yitesha icyubahiro abeshya. Umutegetsi utinya kwegera rubanda aba afite ikibazo gikomeye. Umutegetsi bahaye urubuga ntanashobore no gutanga ubutumwa ku munsi nk'uyu, aba yageza iki kuri rubanda? Ndahindurwa se, byari bikunaniye nibura kwihagararaho no kurangurura ngo ubwire abanyarwanda uti:
"Banyarwanda, Banyarwandakazi,
Navuye mu gihugu kubera impamvu za politiki mbi zitanturutseho. Aho nari hose narabakundaga kandi narabazirikanaga. Akaga mwagize kuva icyo gihe kugeza ubu ndakazi. Ariko ntimwihebe. Nimuza tukisuganya tukishyira hamwe, tuzashobora kugorora ibintu, maze dushyireho ubutegetsi butazongera gukora amarorerwa nk'ayo twabonye kugeza ubu. Nimuhumure. Ndahari, nimunyizere, munyegere dufatanye, nanjye mbijeje ko nzabamara intimba mufite kandi ko ntazigera mbatenguha. Mugire amahoro"
Njye ndemeza ko niba ufite n'abajyanama wisunga, ni ba amateurs cyangwa indyarya nk'aba Kagame.
Ngo sinavuga ukuri kuko mvugishije ukuri byakomeretsa abadakunda ukuri! Ku bwanjye, igisubizo kirahagije.